title: Paolo Iašvili

text: Iašvili syntyi Kutaisissa Länsi-Georgiassa, joka kuului silloin Venäjän keisarikuntaan. Hän sai koulutuksensa Kutaisissa, Anapassa ja Pariisissa. Georgiaan Iašvili palasi vuonna 1915, ja hänestä tuli yksi Siniset sarvet -symbolistiryhmän perustajista ja ideologeista. Hän toimitti myös kirjallisuuslehti "Tsisperi qantsebia" ("Siniset sarvet"). 1920-luvun alussa Iašvili, "loistava, tyylikäs, kultturelli ja viihdytävä puhuja, eurooppalainen ja hyvännäköinen", kuten hänen läheinen ystävänsä ja kääntäjänsä Boris Pasternak häntä kuvasi, nousi georgialaisen symbolisminjälkeisen ja kokeellisen runouden johtajaksi. Hänen omistautumisensa mystiikalle ja "puhtaalle taiteelle" hiipui Neuvostoliiton ideologisessa paineessa 1920-luvun lopulla, kun georgian kirjallisuuden klassikot käytännössä kiellettiin ja Georgian kirjailijaälymystö painostettiin alistumaan sosialistisille dogmille. Monet kirjailijat käytännössä hiljennettiin, ja Iašvilista tuli vesivoimainsinööri Valodia Džikian suhdetoiminnan hoitaja. Kun Lavrenti Berija tuli valtaan, hän palautti monia georgialaisia kirjailijoita takaisin hyväksytyiksi yrittäessään vetää heidät neuvostoideologian piiriin. Sosialismin istuttaminen entisiin symbolisteihin oli kivulias prosessi, mutta Iašvili joutui lopulta sopeutumaan Neuvostoliiton doktriineihin, ja hänen runoudestaan tuli yhä ideologisempaa. Berija jopa teki hänestä Transkaukasian SFNT:n keskuskomitean jäsenen.


title: Paolo Iašvili

text: 1930-luvun suurten puhdistusten huipulla hän yritti epätoivoisesti pelastaa itsensä tunnustamalla "arvostelukyvyn häiriönsä" ja toistamalla uskollisuuttaan Stalinille ja Berijalle. Hän todisti ja hänen täytyi jopa osallistua julkisiin oikeudenkäynteihin, joissa useita hänen kumppaneitaan erotettiin kirjailijaliitosta, mikä käytännössä tuomitsi heidät kuolemaan. Berijan painostuksesta hän leimasi ranskalaisen kirjailijan ja entisen ystävänsä André Giden "petolliseksi, mustakasvoiseksi trotskilaiseksi rakiksi". Runoilija nujertui täysin, kun hänen ideaalinsa pettivät. Kun Berija vaati Iašvilia joko tuomitsemaan elinikäisen ystävänsä ja symbolistisen runoilijan Titsian Tabidzen tai joutumaan NKVD:n pidättämäksi ja kiduttamaksi, Iašvili meni Georgian kirjailijaliiton rakennukseen ja ampui itsensä kuoliaaksi 22. heinäkuuta 1937. Liiton kokous hyväksyi lauselman, jossa Iašvilin sanottiin teeskennelleen kirjailijaa osallistuessaan maanpetturuuteen ja vakoiluun, ja että hänen itsemurhansa oli "provokatiivinen teko, joka herättää inhoa ja suuttumusta jokaisessa kunnollisten neuvostokirjailijoiden tapaamisessa".


title: Rose Marie

text: Rose Marie Mazzetta (15. elokuuta 1923 New York, Yhdysvallat – 28. joulukuuta 2017 Kalifornia, Yhdysvallat) oli yhdysvaltalainen näyttelijä. Hän aloitti uransa lapsitähtenä nimellä Baby Rose Marie, mutta tunnetaan nykyisin pääasiassa aikuisikänsä roolista Sally Rogersina "The Dick Van Dyke Show’ssa".


title: Rose Marie

text: New Yorkissa syntyneen Marien isä oli italialainen ja äiti puolalainen. Hän esiintyi vuosina 1977–1981 revyyssä "4 Girls 4" ja oli vielä vanhoilla päivillään usein vierailevana tähtenä suosituissa televisiosarjoissa.


title: Rose Marie

text: Marie oli naimisissa Bobby Guyn kanssa vuodesta 1946, kunnes mies kuoli vuonna 1966. Hänellä on ollut vuodesta 2001 tähti Hollywood Walk of Famella, ja hän oli kolmesti ehdolla Emmy-palkinnon saajaksi.


title: Matt Frewer

text: Matthew George "Matt" Frewer (s. 4. tammikuuta 1958) on näyttelijä. Hänet muistetaan parhaiten Max Headroom -hahmosta, jota hän esitti muun muassa "The Max Headroom Show" -ohjelmassa 1980-luvulla.


title: Matt Frewer

text: Frewer oli 1990-luvulla ääninäyttelijänä esimerkiksi Vaaleanpunaisesta pantterista ja Hulkista tehdyissä televisiosarjoissa. Hän jatkaa yhä aktiivista uraansa sekä televisiossa että elokuvissa. 2000-luvulla hän on esimerkiksi näytellyt Jim Taggartia televisiosarjassa "Eureka" (2006-2012) ja tohtori Aldous Leekieta tieteissarjassa "Orphan Black" (2013-2016).


title: Matt Frewer

text: Frewer syntyi Washington DC:ssä, kasvoi Ontarion Peterboroughissa ja opiskeli Bristol Old Vic Theatre Schoolissa. Hänellä on Kanadan ja Yhdysvaltain kaksoiskansalaisuus.


title: Matt Frewer

text: Frewer on ollut vuodesta 1984 lähtien naimisissa näyttelijä Amanda Hillwoodin kanssa, ja parilla on tytär.


title: Nik Kershaw

text: Nicholas David "Nik" Kershaw (s. 1. maaliskuuta 1958 Bristol, Iso-Britannia) on 1980-luvulla suosiota saavuttanut brittiläinen laulaja-lauluntekijä.


title: Nik Kershaw

text: Kershaw syntyi Bristolissa ja sai vuonna 1983 levytyssopimuksen MCA Recordsilta. Debyyttisingle "I Won't Let the Sun Go Down on Me" ilmestyi pian ja sitä seurasi läpimurtokappale "Wouldn't It Be Good" (1984). Laulaja julkaisi MCA:lle kaikkiaan neljä albumia: "Human Racing" (1984), "The Riddle" (1984), "Radio Musicola" (1986) ja "The Works" (1989). "Wouldn't It Be Goodin" ohella on "The Riddlen" nimikappale ollut Kershaw'n suurin hitti.


title: Nik Kershaw

text: Kershaw kuului Live Aidin esiintyjiin heinäkuussa 1985. Hän muutti marraskuussa 2003 erilleen puolisostaan Sheristä, jonka kanssa hän oli mennyt naimisiin jo vuonna 1983. Parilla on kolme yhteistä lasta.


title: Miranda Richardson

text: Miranda Jane Richardson (s. 3. maaliskuuta 1958 Southport, Merseyside) on brittiläinen näyttelijä. Hänet on palkittu Baftalla 1992, kahdella Golden Globella 1993 sekä 1995, ja hän on ollut ehdolla Oscar-palkinnon saajaksi vuosina 1992 elokuvasta "Damage" ja 1994 elokuvasta "Tom ja Viv".


title: Miranda Richardson

text: Richardson syntyi Southportissa, Merseysidessa, ja opiskeli Bristol Old Vic Theatre Schoolissa. Ennen elokuvissa menestymistään hän oli ennättänyt jo luoda huomattavan uran teatterissa; ensiesiintyminen tapahtui Queen's Theatressa Lontoossa vuonna 1981.


title: Miranda Richardson

text: Richardsonilla on ollut rooleja lukuisissa elokuvissa, joista tunnetuimpien joukkoon kuuluvat "Ihana huhtikuu" (1991), "Päätön ratsumies" (1999) ja "Harry Potter ja liekehtivä pikari" (2005). Hän on esiintynyt säännöllisesti myös televisiossa, esimerkiksi televisiosarjoissa "Musta kyy", "Maailma vailla loppua" ja "Eikä yksikään pelastunut".


title: Fort-Liberté

text: Fort-Liberté (Kreoliksi: "Fòlibète") on kaupunki Haitissa. Asukkaita oli vuoden 2003 västönlaskennassa 30 110. Fort-Liberté on myös samannimisen Haitin koillisosien hallinnollisen alueen, arrondissementin, pääkaupunki.


title: Fort-Liberté

text: Fort-Liberté on yksi maan vanhimmista kaupungeista, espanjalaisten vuonna 1578 perustama. Ranskalaisten suunnittelema kaupunki sijaitsee lahden rannalla, josta päästään vesitse moniin linnakkeisiin. Niistä kuuluisin on Fort Dauphin, joka rakennettiin 1732. Vuonna 1756 linnoituksessa syntyi silloisen komentajan poika, josta tuli sittemmin pitkään palvellut värikäs poliitikko ja kirjailija Vincent-Marie Viénot de Vaublanc.


title: Fort-Liberté

text:
Haitin vallankumouksen aikana Napoléon Bonaparten lähettämät ranskalaiset joukot nousivat ensimmäiseksi maihin juuri Fort-Libertéssä. Kenraali Rochambeaun johtamat joukot hyökkäsivät kaupunkiin ja tuhosivat linnakkeen puolustajat. Joukot olivat saaneet tehtäväkseen valloittaa koko saari jälleen Ranskalle ja saattaa orjuus uudestaan voimaan.
Kaupunki on tunnettu useilla nimillä. Taíno-intiaanit ja espanjalaiset kutsuivat sitä nimellä Bayaha, mutta ranskalaiset antoivat sille nimen Fort-Dauphin, jotka se kantoi heidän poistumiseensa vuonna 1804, jonka jälkeen se sai nykyisen nimensä.


title: Fort-Liberté

text: Kun entinen Haitin armeijan kantaupseeri ja sittemmin Haitin presidentti Henri Christophe julistautui 1811 kuninkaaksi nimellä Henri I, hän nimesi kaupungin uudelleen kuninkuuttaan korostavalla nimellä Fort-Royal, mutta hänen kuoltuaan 1820 siitä tuli jälleen Fort-Liberté.


title: Jack DeSena

text: John Patrick DeSena (s. 6. joulukuuta 1987 Boston, Massachusetts) on yhdysvaltalainen näyttelijä, joka tuli tunnetuksi televisiosarjasta All That.


title: Jack DeSena

text: All That sarjan aikana DeSena palkittiin Young Artist palkinnolla vuonna 2005. Sarjan jälkeen hän teki vain äänirooleja vuoteen 2008 asti animaatiosarjassa Avatar ja elokuvassa Aivan villit. Hän oli myös Jimmy Olsenin äänenä Batmanissä.


title: Jack DeSena

text: Vuosina 2008-2009 DeSena oli pääosassa komediasarjassa Dorm Life.


title: Yomi Media

text: Yomi Media oli suomalainen IT-kuplan aikana vaikuttanut uusmediayhtiö. Yhtiöllä oli konttorit Helsingissä, Jyväskylässä ja Turussa. Yomi Median päätuotteita olivat mobiilisovellukset ja verkkosivujen tuotanto. Yhtiön toimitusjohtaja oli Olli Väätäinen.


title: Yomi Media

text: Yomi Median näkyvin ja käytetyin tuote oli Radiolinja Jukeboksi. Jukeboksi koostui verkkoselaimella käytettävästä matkapuhelimien soittoäänien sävellyskone Jukeboksi Harmoonista sekä kuvapiirturi Iconiumimsta. Kyseessä oli paljon kansainvälistä huomiota saanut edelläkävijätuote, jonka isänä pidetään sittemmin Microsoftilla vaikuttanutta Vesa-Matti Paanasta.


title: Yomi Media

text: Keväällä 2000 KSP-konserniin (Keski-Suomen Puhelin Oyj) kuuluvista Yomi Mediasta, Finncommercesta, Relatech Oy:stä ja Yomi Oy:stä muodostettiin Yomi Group, jonka osasia olivat Yomi Fusion, Yomi Solution ja Yomi Vision.


title: Yomi Media

text: Vuonna 2002 koko KSP konserni otti nimekseen Yomi Oyj. Tässä vaiheessa alkuperäisestä Yomi Mediasta ei ollut enää paljoa jäljellä. Yomi Oyj sulautui Elisa-konserniin, joka myi eräitä osia edelleen Digialle.


title: Soltaniyeh

text: Soltaniyeh () on muinainen kaupunki Iranin Zanjanin provinssissa noin 240 kilometriä Teheranista luoteeseen. Se oli 1300-luvulla Persiaa hallinneen Il-kaanien valtakunnan pääkaupunki. Vuonna 2005 Soltaniyeh lisättiin Unescon maailmanperintöluetteloon.


title: Soltaniyeh

text: Soltaniyehin merkittävin jäännös on Öljeitün mausoleumi, joka on rakennettu vuosien 1302–1312 aikana. Rakennuksessa on vaikuttava kaksoiskupoli, joka on ensimmäisiä tällaisia Iranissa. Kupoli on koristeltu turkoosinsinisillä fajanssilaatoilla.


title: Soltaniyeh

text: Arkeologisia todisteita ihmisasutuksesta on Soltaniyehin alueelta jo ensimmäiseltä vuosituhannelta eaa. , mutta asutuskeskuksen rakentaminen alkoi vasta il-kaanien aikana noin vuonna 1290. Neljäs mongolihallitsija Arghun halusi rakennuttaa alueelle kesäasunnon, sillä seutu tarjosi hyvät mahdollisuudet metsästämiselle. Vuonna 1303 juuri valtaan tullut Öljeitü päätti tehdä Soltaniyehista pääkaupungin ja vuoteen 1313 mennessä ensimmäinen rakennusvaihe oli valmis.


title: Soltaniyeh

text: Öljeitü aloitti luultavasti melkein pian valtaanastumisensa jälkeen mausoleumin rakentamisen. Il-kaanien käännyttyä šiialaisuuteen Öljeitü suunnitteli tekevänsä siitä pyhätön, johon siirrettäisiin Bagdadista Muhammadin seuraajan Ali ibn Abi Talibin ja tämän pojan Hasan ibn Alin ruumiit. Tämä suunnitelma ei toteutunut ja rakennuksesta tuli, kuten alkujaan kaavailtiin, Öljeitün hautarakennus.


title: Soltaniyeh

text: Öljeitün kuoltua vuonna 1316 Soltaniyeh alkoi menettää merkitystään. Myöhemmin se siirtyi paikallisten hallitsijoiden käsiin ja vuonna 1384 Timur Lenk tuhosi kaupungin säästäen kuitenkin Öljeitün mausoleumin. 1500- ja 1600-luvuilla Soltaniyeh rapistui lopullisesti rauniokaupungiksi. Vain pieni maalaiskylä on tämän jälkeen rakennettu raunioiden päälle.


Kristuksen kirkko, jolla on Elian sanoma (engl. "The Church of Christ – ‚The Church With The Elijah Message") on eräs myöhempien aikojen pyhien liikkeeseen kuuluva uskonnollinen yhteisö. Se on eronnut Kristuksen kirkko (temppelin paikka) -yhteisöstä. Sen uskonnäkemykset perustuvat Raamattuun, Nefiläisten kertomukseen, joka on liikkeessä käytetty nimi Mormonin kirjasta sekä 117 sanomaan (engl. "Messages"), jotka ylösnousseen Johannes kastajan kerrotaan tuoneen vuosina 1927–1994 enkelin hahmossa liikkeen perustajalle Otto Fettingille (1871–1933) ja hänen seuraajalleen W. A. Dravesille (1912–1994). Johannes kastajan kerrotaan tällöin ilmestyneen Vanhan testamentin profeetta Elian hahmossa ja voimassa. Tämän takia hänen antamiaan sanomia kutsutaan Elian sanomiksi.


Kirkon näkemyksen mukaan Jumala käytti profeetta Joseph Smithiä (1805–1844) mahtavana aseenaan. Hänen kauttaan Mormonin kirja käännettiin ja Kristuksen tosi kirkko kaikkine valtuuksineen ennallistettiin maan päälle. Kirkko katsoo kuitenkin Smithin langenneen viimeisinä vuosinaan pois Jumalasta ja hänen sanastaan (kuten kuningas Salomon Vanhassa testamentissa). Tämän takia Myöhempien aikojen pyhien Jeesuksen Kristuksen kirkkoa ei pidetä Kristuksen tosi kirkkona maan päällä. Kristuksen kirkko, jolla on Elian sanoma hylkää myös Smithin loppukauden ilmoituksen ja niiden myötä sekä Kallisarvoisen helmen että Opin ja liitot, joita MAP-kirkko pitää pyhinä kirjoituksina.


title: Kristuksen kirkko, jolla on Elian sanoma

text: Koska kirkko ei pidä Joseph Smithiä auktoriteettinaan, se ei myöskään pidä itseään mormonistisena yhteisönä. Se näkee itsensä pikemminkin Smithin aloittaman työn jatkajana. Kirkko on julkaissut traktaatin "We are not Mormons" ("Me emme ole mormoneja"), jossa sanotaan: "Tekeekö sinusta katolilaisen, jos uskot Raamattuun?"Raamatun lisäksi katsotaan olevan myös muita kanonisia pyhiä kirjoituksia. Nefiläisten kertomuksen lisäksi kirkko tunnustaa 117 sanomaa, jotka ylösnousseen Johannes kastajan kerrotaan antaneen kirkolle profeetta Elian hahmossa. Nämä on julkaistu nimellä "Herran sana" (engl. "The Word of the Lord"). 30 ensimmäistä sanomaa otti vastaan vuodesta 1927 vuoteen 1933 apostoli Otto Fetting. Hänen kuolemansa jälkeen apostoli W. A. Draves otti vastaan sanomia vuodesta 1937 aina vuoteen 1994. Hänen kuolemansa jälkeen Johannes kastaja ei enää ole ilmestynyt, mutta kirkko odottaa uusia ilmestyksiä.


text: Kirkon opin mukaan Jumala lähetti taivaaseen nousseen profeetta Elian Malakian kirjan lupauksen mukaan (Malakia 3:1-4) maan päälle valmistamaan Jeesuksen Kristuksen tulemista maan päälle (vrt. Luukas 17:10-13). Tämän esikuvan mukaan Jumala on kirkon opetuksen mukaan lähettänyt Elian maan päälle toisen kerran valmistamaan Jeesuksen Kristuksen toista tulemista. Ylösnousseen Johannes kastajan 117 vierailua Fettingin ja Dravesin luo olivat osa tätä valmistustyötä, samoin kuin kirkon odottamat tulevatkin vierailut.


text: Näillä vierailuillaan Johannes kastaja antoi apostoleille lukuisia neuvoja ja käskyjä, esimerkiksi kirkon virkojen täyttämisestä. Apostolit saivat myös neuvoja henkilökohtaiseen elämäänsä ja hengellisen elämänsä hoitamiseen. Johannes kastaja antoi myös varoituksen ja lohdun sanoja sekä profetioita kirkolle ja sen yksittäisille jäsenille. Hän antoi myös opillisia neuvoja ja esimerkiksi kuvaili tulevaa temppeliä Independencessä, Missourissa.


text: Johannes kastajan kerrotaan sanelleen sanomat vastaanottajille sanasta sanaan englanniksi. Nykyään sanomat on käännetty esimerkiksi ranskaksi ja puolaksi.


text: Laatimissaan uskonkappaleissa Kristuksen kirkko, jolla on Elian sanoma, tunnustautuu yhteen Jumalaan, taivaan ja maan Luojaan. Se tunnustaa Jeesuksen Kristuksen hänen pojakseen ja ihmiskunnan vapahtajaksi, sekä Pyhän Hengen opettajaksi ja johdattajaksi. Kirkko ei kuitenkaan tunnusta kolminaisuus-oppia. Samoin se kieltää perisynti-opin. Kirkon mukaan ihmisiä rangaistaan heidän omien syntiensä eikä Aadamin synnin takia. Ihminen voi saada syntinsä anteeksi uskomalla Jeesuksen sovitusuhriin sekä olemalla kuuliainen evankeliumin periaatteille. Näitä ovat parannus, usko, upotuskaste sekä kätten päällepaneminen Pyhän Hengen lahjan välittämiseksi.


text: Kirkko odottaa Jeesuksen kirjaimellista ja näkyvää paluuta sekä tuhatvuotista valtakuntaa. Se tullaan kirkon opin mukaan pystyttämään Amerikan mantereelle. Ennen Jeesuksen tuloa juutalaiset palaavat Palestiinaan ja kaikki Israelin heimot kootaan yhdeksi. Kirkko odottaa myös lopunajallisen temppelin rakentamista Independenceen, Missouriin.


text: Kirkon perustaja Otto Fetting kuului Kristuksen kirkko (temppelin paikka) -yhteisöön. Hän asui Port Huronissa, Michiganissa. Alkuvuodesta 1927 hän kertoi Johannes kastajan ilmestyneen hänelle profeetta Elian hahmossa. Koska Kristuksen kirkossa oli totuttu ilmestyksiin ja enkelien vierailuihin, ilmoitus otettiin vastaan innostuneesti. Kastajan ohjeiden mukaan Independenceen, Missouriin piti rakentaa temppeli Herran paluun jouduttamiseksi. Maanmurtotilaisuus pidettiin 6. huhtikuuta 1928, siis samana päivänä jolloin Joseph Smith oli perustanut Kristuksen kirkon. Kastajan kerrottiin tuoneen kirkolle temppelin tarkan pohjapiirustuksen ja ohjaavan rakennustyötä. Perustan kaivamisen yhteydessä maasta löydettiin kaksi kiveä, jotka profeetta Joseph Smith oli haudannut paikalle sata vuotta aiemmin. Ne osoittivat, että profeetta Smith oli halunnut rakentaa temppelin samalle paikalle. Nykyään kivet ovat nähtävissä museossa.


text: Fetting toimi ensin Kristuksen kirkko (temppelin paikka) yhteisön yhteydessä. Kahdennellatoista vierailullaan Johannes kastaja antoi sanoman, jonka mukaan ne jäsenet, joita ei ollut kastettu yhteisön kasteella, tuli kastaa uudelleen. Fetting itse kuului näihin (hänet oli kastettu Reorganisoidussa myöhempien aikojen pyhien Jeesuksen Kristuksen kirkossa, johon hän oli aikaisemmin kuulunut). Fetting otti kasteen, ja samalla kastettiin noin puolet yhteisön jäsenistä. Tämä merkitsi, että Fettingin seuraajat erosivat omaksi yhteisökseen, joka myös otti nimen "Kristuksen kirkko".


text: Saman vierailun aikana Johannes kastajan sanottiin antaneen Fettingille samat pappeuden avaimet kuin mitkä hän oli antanut Joseph Smithille ja Oliver Cowdery 15. toukokuuta 1829. Tämä merkitsi kirkon "uudelleen" perustamista vuonna 1929.


text: Ennen kuolemaansa 1933 Fetting kertoi saaneensa yhteensä 30 sanomaa Johannes kastajalta. Jotkut hänen seuraajistaan katsovat, että Johannes kastajan vierailut päättyivät hänen kuollessaan. Neljä vuotta myöhemmin, 4. lokakuuta 1937 eräs kirkon nuori vanhin, W. A. Draves kertoi Johannes kastajan ilmestyneen hänellekin. Suurin osa Fettingin seuraajista tunnusti tämän aidoksi ilmestykseksi. Hän kertoi saaneensa 87 sanomaa ennen kuolemaansa 1994. Osa liikkeen kannattijista ei hyväksynyt Dravesin saamia uusia ilmoituksia. he jatkoivat toimintaa Kristuksen kirkon nimellä Independencessä, Missourissa. Fettingiläisten ryhmä toimii siellä vielä nykyäänkin.


text: Kirkon pääpaikka on Independencessä, Missourin osavaltiossa Yhdysvalloissa. Kirkolla on noin 12 500 jäsentä. Pääosa heistä asuu Yhdysvalloissa, mutta jäseniä on myös Keniassa, Ugandassa, Intiassa ja Filippiineillä. Euroopassa jäseniä on ennen muuta Saksassa, Isossa-Britanniassa, Belgiassa ja Alankomaissa. Kirkon Euroopan keskuspaikka on Hampurissa.


title: Joonas Saartamo

text: Joonas Alarik Saartamo (s. 6. toukokuuta 1980 Helsinki) on suomalainen näyttelijä ja muusikko. Hänet tunnetaan muun muassa elokuvista "Menolippu Mombasaan", "Tyttö sinä olet tähti", "Kulman pojat" ja "Juoppohullun päiväkirja" sekä televisiosarjoista "Tuliportaat", "Pelkovaara" ja "Suojelijat". Saartamo valmistui Kallion ilmaisutaidon lukiosta vuonna 2000. Lukioaikanaan hän vietti vuoden vaihto-oppilaana Pittsburghissa, Yhdysvalloissa. Teatteritaiteen maisteriksi Saartamo valmistui vuonna 2012. Hänen sisarensa Venla Saartamo ja äitinsä Eija Ahvo työskentelevät niin ikään näyttelijöinä. Saartamo sai vuoden 2011 parhaan miesnäyttelijän Jussi-patsaan. Vuonna 2016 Saartamo esitti Onnia Tommi Kinnusen teokseen "Neljäntienristeys" perustuvassa saman nimisessä näytelmässä Turun kaupunginteatterissa.


title: Joonas Saartamo

text: Saartamo on tunnettu myös hip hop -artistina. Nykyisin 3rd Rail Musicin artisteihin lukeutuva räppäri käyttää taiteilijanimeä Jonde. Aiemmin hänet tunnettiin nimellä Alarik. Alarikinä Saartamo kuului 2000-luvun alussa vaikuttaneeseen Runosielut-yhtyeeseen.


title: François Alexandre Frédéric de La Rochefoucauld-Liancourt

text: François Alexandre Frédéric, La Rochefoucauld-Liancourt’in herttua (11. tammikuuta 1747 La Roche-Guyon – 27. maaliskuuta 1827 Pariisi) oli ranskalainen upseeri ja yhteiskunnallinen uudistaja.


text:
De La Rochefoucauld-Liancourt valittiin säätyvaltiopäiville 1789, jossa hän yritti turhaan puolustaa monarkiaa hallintomuotona samalla kun edisti sydäntään lähellä olleita sosiaalisia uudistuksia.
12. heinäkuuta 1789, kaksi päivää ennen Bastiljin valloitusta, hän varoitti Ludvig XVI:ta Pariisin kaupungin tilanteesta, ja kuninkaan kysyttyä, oliko se kapina, hän vastasi, että kyseessä oli vallankumous: "Non, sire, c'est une révolution." 18. heinäkuuta La Rochefoucauld'sta tuli perustuslakia säätävän kokouksen puheenjohtaja. Kun hänet oli asetettu Normandiaan sijoitetun sotilasosaston johtoon, hän tarjosi kuninkaalle turvapaikkaa Rouenissa. Epäonnistuttuaan tässä yrityksessä hän avusti kuningasta suurella rahasummalla.


title: Pysäköintikiekko

text: Pysäköintikiekko on pysäköintiaikaa osoittava lakisääteinen merkitsemisväline, joka sijoitetaan auton tuulilasin sisäpuolelle näkyvälle paikalle. Pysäköinnin alkamisaika voidaan ilmoittaa myös sähköisellä etäluettavalla pysäköintikiekkopalvelulla tai -järjestelmällä.


title: Pysäköintikiekko

text: Pysäköintikiekko osoitetaan näyttämään seuraavaa tasa- tai puolituntista riippuen siitä, kumpi ajankohta on seuraava. Aikaa ei saa muuttaa pysäköintikiekon voimassaoloaikana ja kiekkoja saa olla kerrallaan näkyvissä ainoastaan yksi. Pysäköintikiekko asetetaan näkyviin pysäköitäessä niille pysäköintialueille, joilla sen käytöstä säädetään liikennemerkillä.


title: Pysäköintikiekko

text: Pysäköinnin alkamisajankohtaa ei voi ilmoittaa kirjoitettuna.


title: Pysäköintikiekko

text: Vuoden 1990 asetuksessa pysäköntikiekolla oli tarkasti määrätty ulkomuoto ja väritys sekä kumpaan suuntaan kiekon numeroiden piti edetä. Kiekossa sai olla vain suomen tai/ja ruotsinkieliset tekstit, eli kuvassa oleva kiekko saksankielisellä tekstillä ei olisi kelvannut suomalaisessa autossa.


title: Einar Böök

text: Emil Einar Böök (10. marraskuuta 1874 Helsinki – 2. tammikuuta 1957 Helsinki) oli suomalainen sosiaalipoliitikan kehittäjä.


title: Einar Böök

text: Böök oli suomalaisen sosiaalipolitiikan kehittäjä, ja toimi mm. Helsingin kaupungin työasiain ja sosiaalilautakunnan sihteerinä 1907–1917, Kunnallisen keskustoimiston johtajana 1917, sosiaalihallituksen ylitirehtöörinä 1918–1922 ja sosiaalihallituksen lakkauttamisen jälkeen sosiaaliministeriön osastopäällikkönä ja esittelijäneuvoksena 1923–1942. Lisäksi Einar Böök toimi Yhteiskunnallisen korkeakoulun eli nykyisen Tampereen yliopiston opettajana vuosina 1942–1946.


title: Einar Böök

text: Böök oli sosiaaliministerinä Cajanderin II hallituksessa 1924. Virkamieshallituksessa hän ei edustanut mitään puoluetta vaan oli muodollisesti ammattiministeri, vaikka olikin Kansallisen edistyspuolueen jäsen.


title: Einar Böök

text: Keskeisiltä osiltaan Böökin ansiona pidetään Suomessa 1930-luvulla toteutettua laajaa sosiaalilainsäädäntöä, joka saattoi Suomen sosiaalihuollon muuhun Eurooppaan verrattuna ajanmukaiselle tasolle.


title: Einar Böök

text: Böökin isä Emil Böök oli tunnettu kasvatustieteilijä ja Helsingfors Lyceumin eli "Böökin lyseon" pitkäaikainen rehtori. Böökin ja tämän puolison Hilja Maria Ahomäen poika Eero Böök oli yksi Suomen menestyksekkäimmistä shakinpelaajista ja shakin ensimmäinen suomalainen kansainvälinen mestari. Toinen poika, vänrikki Tauno Pyökki (1914-1939) kaatui talvisodassa Summassa.


title: Heather Hogan

text: Heather Hogan (s. 10. lokakuuta 1985 Long Beach, Kalifornia) on yhdysvaltalainen näyttelijä.


title: Heather Hogan

text: Hogan kiinnostui näyttelemisestä oltuaan usein katsomassa vanhemman veljensä Jeremyn koe-esiintymisiä. Hän ryhtyi esiintymään teattereissa 5-vuotiaana Los Angelesissa ja Orangen piirikunnassa. Tämän myötä Hogan myöhemmin ryhtyi opiskelemaan näyttelemistä, musiikkia ja tanssimista Orange County High Schoolissa.


title: Heather Hogan

text: Ensimmäisen ääniroolinsa Hogan teki jo 9-vuotiaana elokuvassa Maa aikojen alussa 2 ja jatkoi samaa rooliaan elokuvien jatko-osissa Maa aikojen alussa 3 sekä Maa aikojen alussa 4. Seuraavan kerran hän teki äänirooleja videopeleihin, joista ensimmäinen oli vuonna 2003 Tales of Symphonia. Nykyisin Hogan toimii Aavetytön äänenä animaatiosarjassa Legion of Super Heroes.


title: Melun

text: Melun on Pariisin esikaupunkialueen kaakkoisosissa sijaitseva kunta, noin 41 kilometriä Pariisin keskustasta, Seine-joen rannalla. Kaupungissa on 37 663 asukasta (2006). Melun on Seine-et-Marnen departementin pääkaupunki. Melunin asukkaita kutsutaan ranskaksi nimellä "Melunais".


title: Melun

text: Kaupungin nimi tunnetaan vuodelta 52 eaa. latinankielisessä muodossa "Melodunum". Sen nykyinen muoto periytyy 500-luvulta, jolloin sitä kutsuttiin nimellä "Metlosedum".


title: Melun

text: Normannit ryöstivät seudun 845. Melunin linnasta tuli kuninkaallinen residenssi kapetinkien aikana. Hugo Capet lahjoitti Melunin suosikilleen, Vendômen kreiville. Robert II:n hallitessa Champagnen herttua Odo osti kaupungin, mutta kuningas otti sen takaisin varakreivilleen vuonna 999. Kuningas Robert kuoli linnassa heinäkuussa 1031.


title: Timothy Zahn

text: Timothy Zahn (s. 1. syyskuuta 1951 Chicago) on yhdysvaltalainen tieteiskirjailija. Hänen pienoisromaaninsa voitti Hugo-palkinnon vuonna 1984.


title: Timothy Zahn

text:
Blackcollar:
Cobra:
Conquerors Trilogy:
Star Wars: The Thrawn Trilogy:
Star Wars: The Hand of Thrawn:
Muita Star Wars -teoksia:
Dragonback:
Muita romaaneja:
Novellikokoelmia:


title: Tantalidit

text: Tantalidit viittaavat kreikkalaisessa mytologiassa Tantaloksen jälkeläisiin. Tantaloksen rikottua jumalia vastaan sai hänen sukukuntansa kärsiä aina viidenteen sukupolveen asti pitkästä ketjusta väkivaltaa, rikoksia ja onnettomuuksia.


title: Tantalidit

text: Tärkeimmät haarat tantalideista olivat niobidit, Tantaloksen tyttären Nioben ja Amfionin jälkeläiset, sekä pelopidit, Tantaloksen pojan Pelopsin ja Hippodameian jälkeläiset.


title: ...Where the Shadows Lie

text: ...Where the Shadows Lie on Battleloren esikoisalbumi, joka julkaistiin 4. helmikuuta 2002. Julkaisun jälkeen kitaristi Tommi Havo jätti yhtyeen henkilökohtaisista syistä. Hänen tilalleen tuli Jussi Rautio.


title: Tatuoitu loppuelämän

text: Tatuoitu loppuelämän () on vuonna 1965 valmistunut japanilainen yakuza-elokuva, jonka on ohjannut Seijun Suzuki.


title: Sword’s Song

text: Sword’s Song on Battleloren toinen studioalbumi, joka julkaistiin 12. toukokuuta 2003. Kuten muillakin yhtyeen levyillä, myös "Sword’s Songilla" sanoitukset perustuvat J. R. R. Tolkienin tuotantoon.


title: Technische Universität Berlin

text: Technische Universität Berlin (TUB, TU Berlin), suomeksi Berliinin teknillinen yliopisto, on Berliinissä sijaitseva yliopisto. Laitos on perustettu vuonna 1879. Yliopistossa opiskelee yli 31 000 opiskelijaa, mikä tekee TUB:stä yhden Saksan suurimmista teknillistä yliopistoista. Lähes viidennes, 18,5 %, opiskelijoista on ulkomaalaisia. Yliopiston kasvattien ja professorien joukossa on kahdeksan nobelistia.


title: Right Now (Jannan albumi)

text: Right Now on suomalaislaulaja Jannan esikoisalbumi, joka julkaistiin Suomessa 20. kesäkuuta 2007 ja Japanissa 10. lokakuuta 2007. Albumin on tuottanut Janna, Tuomo Prättälä, Aki Haarala sekä Antti Hynninen.


title: Right Now (Jannan albumi)

text: Albumilta on julkaistu singlenä kappale "Take Your Time", joka on voittanut Radio Helsingin kesähittiäänestyksen. Tuomon kanssa duetoitu kappale "Ferris Wheel" nousi Japanissa radioiden 10 soitetuimpien kappaleiden joukkoon.


title: Krilliäyriäiset

text: Krilliäyriäiset (Euphausiacea, suomeksi myös krillit tai loistoravut) on kuoriäyriäisiin kuuluva hieman katkarapuja muistuttavien äyriäisten lahko. Valtamerten eläinplanktonia edustavat krillit ovat erityisesti Eteläisen jäämeren ekosysteemissä tärkeä eliöryhmä. Ne ovat monien valaiden, merilintujen ja kalojen keskeistä ravintoa.


title: Krilliäyriäiset

text:
Krillit ovat läpikuultavia äyriäisiä, joilla on yksioikoisen tasapaksun muotoinen ruumis. Yhteensulautunutta päätä ja keskiruumiista peittää selkäkilpi; niitä seuraa lihaksikas 6-jaokkeinen takaruumis. Tuntosarvet ovat suhteellisen lyhyet.
Raajoista on kehittynyt tehokkaita syömävälineitä, ja selkäkilven alueelle kiinnittyneet kuusi tai kahdeksan raajaparia kauhovat planktonia suuhun. Takaruumin viittä raajaparia krilli käyttää uimiseen. Krillit ovat vettä raskaampia, ja ne uivat kohti pintaa pyrähdyksittäin ja lepäävät niiden välillä lyhyitä jaksoja, joiden aikana ne vajoavat hitaammin syvemmälle.


title: Krilliäyriäiset

text: Krilliäyriäisten lähimpinä sukulaisina pidetään kymmenjalkaisia rapuja (Decapoda), joihin kuuluvat muun muassa katkaravut ja tavalliset ravut. Ennen krilliäyriäiset yhdistettiin virheellisesti massiäyriäisten kanssa yhteiseen Schizopoda-lahkoon (”halkoisjalkaiset”).


title: Krilliäyriäiset

text: Pienimmät lajit ovat 8 mm pitkiä, suurimmat 60 mm.


title: Krilliäyriäiset

text: Lähes kaikilla krilliäyriäisistä on valoelimiä, joiden avulla ne hohtavat pimeässä; tästä juontuu ryhmän aiempi nimi ”loistoravut” (lysräkor). Valo syntyy kemiluminesenssireaktiossa, jossa lusiferaasientsyymi aktivoi lusiferiinipigmentin. Krillit saavat todennäköisesti tämän aineen ruokavalioonsa kuuluvista dinoflagellaateista. Krillien valoelimet ovat lihasten avulla kiertyviä monimutkaisia elimiä, joissa on linssi ja fokusointikyky. Näiden elinten käyttötarkoitusta ei tarkkaan tiedetä. Vaihtoehtoja ovat pariutuminen, sosiaalinen vuorovaikutus tai naamioituminen niin että eläimen valo sekoittuu yläpuolelta tulevaan valoon.


title: Krilliäyriäiset

text: Krilliäyriäisiä tunnetaan noin 85 lajia. Ne jaetaan kahteen heimoon, joista Benteuphausiidae käsittää vain yhden lajin, Euphausiidae loput. Tärkeimpiä lajeja ovat noin kuusisenttiseksi kasvava antarktinen etelänkrilli ("Euphausia superba"), parisenttinen tyynenmerenkrilli ("Euphausia pacifica") sekä Pohjois-Atlantin norjankrilli ("Meganyctiphanes norvegica").


title: Krilliäyriäiset

text: Krilliäyriäiset syövät kasviplanktonia ja toimivat etenkin Eteläisen jäämeren ekosysteemissä keskeisenä ravintoketjun lenkkinä, joka siirtää perustuottajien säilöön ottamaa energiaa ylemmille trofiatasoille. Ne esiintyvät valtavina ja usein tiheinä parvina, jotka voivat olla kymmenien neliökilometrien laajuisia. Krillit laiduntavat myös jään alapinnassa elävää planktonia. Krilliäyriäisten kokonaisbiomassa on arvioitu sadoiksi miljooniksi tonneiksi, siis samaan kertaluokkaan kuin ihmiskunnan massa, joka on suurimpia yksittäisen eläinlajin massoja maailmassa.


title: Krilliäyriäiset

text: Suurimmat krillipopulaatiot tavataan jäätikön reunojen lähellä.


title: Krilliäyriäiset

text: Tiheät krilliparvet ovat eteläisillä ja myös pohjoisilla napamerillä hetulavalaiden tärkein ravintokohde, samoin monien hylkeiden, kalojen ja merilintujen, muun muassa joidenkin pingviinien. Esimerkiksi sinivalas syö neljä tonnia krillejä päivässä.


title: Krilliäyriäiset

text: Laajamittainen krillinpyynti alkoi 1970–1980-lukujen taitteessa. Pyyntimäärät nousivat tuolloin nopeasti yli 400 000 tonniin vuodessa. Tästä suurin osa oli Neuvostoliiton kalastusta Eteläisellä jäämerellä (etelänkrilli), joka kuitenkin päättyi valtion hajottua. 2010-luvun puolivälissä saaliit olivat lähellä 300 000 vuositonnin luokkaa. Suurin pyytäjä oli Norja, muita tärkeitä käyttäjiä ovat olleet Kiina ja Etelä-Korea. 1990-luvulla Japanin Etelämeren laivasto keräsi maailman suurimmat krillisaaliit.


title: Krilliäyriäiset

text: Krilliä on pyydetty troolaamalla, mutta uusi tulossa oleva tekniikka perustuu imurointiin ja uiviin prosessointilaitoksiin.


title: Krilliäyriäiset

text: Krilli on hyvin proteiinipitoista (40 % kuivapainosta) ja myös rasvaista (20 %). Suurin osa saaliista pakastetaan merellä ja käytetään kalanruoaksi kalanviljelylaitoksilla ja akvaarioissa. Japanissa krilliä käytetään myös ihmisravinnoksi ja terveysvalmisteissa (esimerkiksi omega-3-rasvahapot). Kalanrehuna käytettävien kalalajien kantojen heiketessä kiinnostus krillinpyyntiin on kasvamassa, mikä herättää huolta Eteläisen jäämeren ekosysteemin suojelijoissa.


title: Third Age of the Sun

text: Third Age of the Sun on Battleloren kolmas studioalbumi, joka julkaistiin heinäkuussa 2005. Kuten muillakin levyillä, myös tällä lyriikkojen aiheet liittyvät J. R. R. Tolkienin tuotantoon.


title: Third Age of the Sun

text: Albumi debytoi Suomen virallisen listan sijalla 38.


title: John Milius

text: John Milius (11. huhtikuuta 1944, St. Louis, Missouri) on yhdysvaltalainen elokuvaohjaaja, käsikirjoittaja ja tuottaja.


title: John Milius

text: John Milius on yksi ”Movie Brats” -joukkoon nimetyistä, 1970-luvulla kuuluisuuteen nousseista elokuvantekijöistä George Lucasin, Francis Ford Coppolan, Martin Scorsesen, Steven Spielbergin ja Brian De Palman kanssa. Miliuksen tuotanto on ollut laaja ja monipuolinen. Hänen kuuluisimpiin käsikirjoituksiinsa kuuluvat "Ilmestyskirja. Nyt" sekä "Likainen Harry" ja hänen menestynein ohjauksensa on "Conan barbaari". Miliuksen käsialaa ja tuotantoa on myös HBO:n televisiosarja "Rooma".


title: John Milius

text: Milius on tunnettu Hollywoodissa suorasanaisuudestaan sekä militaristisista ja konservatiivisista mielipiteistään. Juutalaistaustainen Milius on itse kuvaillut itseään ”zen-anarkistiksi”. Hänen persoonallisuutensa, mielipiteensä ja elokuviensa vaihteleva menestys on ollut syynä siihen, että häneltä ovat loppuneet välillä työt. Vuorostaan Milius ei ylistä Hollywoodia, vaan arvostelee sen asenteellisuutta, vaihtelevia virtauksia ja tuotantokoneiston vaikutusta luovaan työhön. Hän odottaa päivää, jolloin elokuvapiratismi kaataa suuret tuotantoyhtiöt.


title: Rock Band

text: Rock Band on Harmonixin kehittämä, MTV Gamesin julkaisema ja Electronic Artsin levittämä musiikkiaiheinen videopeli. Pelin Xbox 360 ja PlayStation 3 -versiot tulivat myyntiin Pohjois-Amerikassa 20. marraskuuta 2007. Wii-versio pelistä ilmestyi myyntiin Pohjois-Amerikassa 22. kesäkuuta 2008. Wii-versiossa ei ole mitään erikoisuuksia, verkosta ladattavia biisejä, eikä "Guitar Hero III":ssa käytettävä kitara toimi pelin kanssa. Poikkeuksena Xbox 360 versio, jolla guitar hero kitarat toimivat. Pelin jatko-osa on "Rock Band 2".


title: Rock Band

text: "Rock Bandissä" muodostetaan oma virtuaaliyhtye, jossa neljä pelaajaa voi soittaa eri instrumentteja (kitara, rummut ja bassokitara) tai laulaa.


title: Rock Band

text: "Rock Bandin" perusidea on sama kuin "Guitar Herossa": "soittaa" ruudulla vierivien graafisten ohjeiden mukaisesti. "Guitar Herosta" poiketen pelissä on mukana muitakin soittimia kuin kitara, ja ideana on soittaa yhdessä kavereiden kanssa yhtyeenä.


title: Rock Band

text: Pelissä on myös yksinpeli, jonka nimi on "Solo tour mode". Siinä valitaan yksi soitin, jolla pelataan: kitara, rummut tai laulu (bassoa ei tässä käytetä, koska se olisi liian samanlainen kitaran kanssa).


title: Rock Band

text: Kitarana käytetään kopiota Fender Stratocasterista, joka on samanlainen kuin "Guitar Heron", mutta kaulan juuressa, "sooloalueella", on viisi lisänappia, joilla voidaan soittaa soolot.


title: Rock Band

text: Mikrofoni on samanlainen kuin "Karaoke Revolutionissa" ja "SingStarissa", ja kitarasoolon aikana mikrofonia voi käyttää tamburiinina.


title: Rock Band

text: Rummut koostuvat neljästä padista ja jalkapedaalista. Rumpujen mukana tulee kevytkapulat.Bonuskappaleita saa käyttöön, kun pelaa aina uuden bonuskappaleen urassaan, mutta alkaa aina yhdellä kappaleella, joka on helpoin kaikista ja mitä edemmäs pääsee bonuskappaleissa, taso myös vaikeutuu.Ja kappaleet mitkä ovat tehneet Harmonix-tiimin bänditRock Bandin Eurooppajulkaisu kesti yllättävän kauan, jonka vuoksi Harmonix lisäsi Eurooppaversioon muutaman Eurooppalaisen kappaleen.Peli sai hyvän vastaanoton peliarvostelijoilta ja se voittikin useita palkintoja. "Official Xbox Magazine" julkaisi ensimmäisen arvion "Rock Band" pelistä, antaen Xbox 360 versiolle pisteet 9.5/10 ja kutsuen sitä "pelimaailman intensiivisen palkitsemisen elämykseksi." "OXM" kommentoi myös pelin loppuratkaisun olevan emotiaalisuudessa eikä teknisyydessä." IGN antoi pelille pisteet 9.4/10 ja "Editor's Choice Award" -palkinnon Xbox 360 ja PlayStation 3 versioille. IGN ylisti peliäkutsumalla sitä "yhdeksi peliksi joka on pakko omistaa " ja kertoi myös sen olevan yksi parhaista juhlapeleistä mitä on koskaan julkaistu." GameSpot antoi pelille pisteet 9.0/10, kutsuen sitä "parhaaksi juhlapeliksi kautta aikojen." He antoivat myös pelille "Editor's Choice award" -palkinnon. The Xbox 360 sai keskiarvopisteet 92% Metacriticin mukaan, PlayStation 3 versio sai myös tuloksen 92% Metacriticiltä


title: Rock Band

text: Useat arvostelijat ovat kommentoinee pelin ryhmäyhteistyötä, Band World Tour moden syvyyttä ja rumpuoheislaitteen lisäystä. Useimmat valitukset ovat koskeneet Fender Stratocaster ohjainta, ja Solo Tour moden epänautinnollisuutta verrattuna moninpeliin.


title: Rock Band

text: Peli voitti suosionsa takia useita palkintoja kuten Vuoden pelipalkinnon. Yhteensä peli voitti yli 20 palkintoa useista eri kategorioista.


title: Jools Holland

text: Julian Miles ”Jools” Holland OBE (s. 24. tammikuuta 1958) on brittiläinen kosketinsoittaja ja televisiojuontaja.


title: Jools Holland

text: Holland perusti maaliskuussa 1974 Squeeze-yhtyeen, jonka kosketinsoittajana hän oli vuoteen 1980. Hänen ensimmäinen soololevytyksensä on vuodelta 1978. 1980-luvulla hän juonsi "The Tube" -musiikkishow’ta Paula Yatesin kanssa.


title: Jools Holland

text: Squeeze, joka oli hajonnut vuonna 1982 Hollandin lähdettyä, teki yllättäen paluun vuonna 1985, ja Holland toimi jälleen yhtyeen kosketinsoittajana vuoteen 1990. Hän on juontanut omaa "Later... with Jools Holland" -ohjelmaansa yhtämittaisesti vuodesta 1992 lähtien. Hänellä on myös vuonna 1987 perustettu oma rhythm & blues -orkesterinsa.


title: Jools Holland

text: Holland esiintyi tammikuussa 2005 yhtyeineen Eric Claptonin kanssa tapaninpäivän 2004 tsunamia seuranneessa hyväntekeväisyyskonsertissa Cardiffin Millennium Stadiumilla. Hän meni 29. elokuuta 2005 naimisiin Christabel McEwenin kanssa, ja hänet nimitettiin syyskuussa 2006 Kentin Deputy Lieutenantiksi.


title: Jools Holland

text: Hollandin omaelämäkerta "Barefaced Lies and Boogie Woogie Boasts" julkaistiin lokakuussa 2007.


title: Tom Feeney

text: Thomas Charles "Tom" Feeney III (s. 21. toukokuuta 1958) on yhdysvaltalainen republikaanisen puolueen poliitikko. Hän edusti Floridaa Yhdysvaltain edustajainhuoneessa vuodesta 2003 vuoteen 2009. Hänet valittiin edustajainhuoneeseen vuosina 2002, 2004 ja 2006, mutta vuonna 2008 hän hävisi demokraatti Suzanne Kosmasille.


title: Tom Feeney

text: Feeney syntyi Pennsylvaniassa ja sai lakimiehen koulutuksen. Hän on Oviedon pitkäaikainen asukas Floridassa.


title: Jake Burns

text: John ”Jake” Burns (s. 21. helmikuuta 1958 Belfast) on pohjoisirlantilainen muusikko, joka on toiminut Stiff Little Fingers -yhtyeen perustajajäsenenä, laulajana ja kitaristina vuodesta 1977 lähtien.


title: Jake Burns

text: Kun Stiff Little Fingers oli hajonneena vuosina 1982–1987, Burns pyöritti omaa Jake Burns and the Big Wheel -kokoonpanoaan. Stiff Little Fingers teki paluun ja jatkaa uraansa yhä, Burns vakituisena jäsenenään. Jake Burns and the Big Wheel puolestaan on hajonnut.


title: Jake Burns

text: Burnsiltä on ilmestynyt myös sooloalbumi "Drinkin’ Again" 27. maaliskuuta 2006. Hän asuu Chicagossa, Yhdysvalloissa puolisonsa Shirley Sextonin kanssa.


title: Gary Numan

text: Gary Anthony James Webb eli Numan (s. 8. maaliskuuta 1958) on brittiläinen muusikko, joka kuuluu synthpopin pioneereihin. Hänen tunnetuimpien singlejulkaisujensa joukkoon lukeutuu "Cars" (1979).


title: Gary Numan

text: Numan jatkaa yhä uraansa: 2000-luvulla menestystä saavuttivat muiden muassa singlet "Rip" ja "Crazier". Hän osallistui 6. marraskuuta 2006 tosi-TV-show "The Raceen".


title: Gary Numan

text: Numanilla on vaimonsa Gemma O'Neillin kanssa kolme lasta. Häneltä on ilmestynyt omaelämäkerta "Praying to the Aliens" (1997), ja tuorein studioalbumi "Jagged edge" on vuodelta 2008.


title: Yefim Bronfman

text: Yefim Bronfman (; s. 10. huhtikuuta 1958) on klassinen pianisti. Hän syntyi Taškentissa, Uzbekistanissa, mutta muutti 15-vuotiaana Israeliin ja on nykyisin Yhdysvaltain kansalainen.


title: Yefim Bronfman

text: Bronfman teki kansainvälisen debyyttinsä vuonna 1975 Zubin Mehtan johtaman Montrealin sinfoniaorkesterin kanssa. Hän esiintyi Carnegie Hallissa ensimmäistä kertaa vuonna 1989 ja antoi vuonna 1991 Isaac Sternin kanssa sarjan resitaaleja. Hän on voittanut Grammy-palkinnon Béla Bartókin pianokonserttojen levytyksillään.


title: Yefim Bronfman

text: Bronfman levytti Bartókit Esa-Pekka Salosen ja Los Angelesin filharmonikkojen kanssa; hän on muutoin tehnyt yhteistyötä muiden muassa Mstislav Rostropovitšin kanssa. Hänen tulkitsemiensa säveltäjien joukkoon lukeutuvat Sergei Rahmaninov, Dmitri Šostakovitš ja Ludwig van Beethoven.


title: Franz-Paul Decker

text: Franz-Paul Decker (22. kesäkuuta 1923 Köln, Saksa – 19. toukokuuta 2014 Montreal, Kanada) oli saksalais-kanadalainen kapellimestari.


title: Franz-Paul Decker

text: Decker syntyi Kölnissä ja opiskeli kotikaupunkinsa Hochschule für Musikissa. Hän teki debyyttinsä johtamalla Kölnin oopperaa 22-vuotiaana ja tapasi vuonna 1948 iäkkään Richard Straussin.


title: Franz-Paul Decker

text: Decker oli musiikillisena johtajana Rotterdamin filharmonikoille (1962–1968), Montrealin sinfoniaorkesterille (1967–1975), Barcelonan sinfoniaorkesterille (1985–1991) ja Uuden-Seelannin sinfoniaorkesterille.


title: Franz-Paul Decker

text: Decker johti muun muassa Wagneria, R. Straussia, Bruckneria, Regeriä ja Mahleria. Hän tulkitsi myös wieniläisklassikoiden sekä espanjalaisten ja latinalaisamerikkalaisten säveltäjien töitä. Hän johti useiden kanadalaisten säveltäjien teosten kantaesityksiä.


title: Michala Petri

text: Michala Petri (s. 7. heinäkuuta 1958, Kööpenhamina) on tanskalainen nokkahuilutaiteilija. Hän teki debyyttinsä solistina vuonna 1969.


title: Michala Petri

text: Petri aloitti nokkahuilunsoiton 3-vuotiaana. Hän levytti vuosina 1979–1987 Philips Recordsille, ja hänen nykyinen levy-yhtiönsä on BMG. Hän on esiintynyt useiden maailman kuuluisimpiin lukeutuvien orkesterien kanssa.


title: Michala Petri

text: Petri on naimisissa kitaristi Lars Hannibalin kanssa. Tanskan kuningatar nimesi hänet vuonna 1995 Dannebrogin ritariksi, ja hänelle on myönnetty Léonie Sonning -musiikkipalkinto vuonna 2000.


title: Meredith Brooks

text: Meredith Ann Brooks (s. 12. kesäkuuta 1958 Oregon City, Oregon) on yhdysvaltalainen laulaja-lauluntekijä ja kitaristi. Hänet tunnetaan parhaiten ensimmäisestä hittisinglestään ”Bitch” (1997), joka toi esittäjälleen kaksi Grammy-ehdokkuutta.


title: Meredith Brooks

text: Brooks syntyi Oregonissa ja valmistui 15-vuotiaana Corvallis High Schoolista. Hän muutti 1980-luvulla Los Angelesiin ja levytti vuosikymmenten vaihteessa A&M Recordsille The Graces -yhtyeen kanssa.


title: Meredith Brooks

text: Brooksin kansainvälistä menestystä seurasi debyyttialbumin "Blurring the Edges" (1997) julkaisu. Hän jatkaa uraansa yhä, mutta ei ole saavuttanut niin huomattavaa menestystä kuin singlellään ”Bitch”.


title: Mark Mancina

text: Mark Mancina (s. 9. maaliskuuta 1957) on yhdysvaltalainen elokuvamusiikin säveltäjä. Hän syntyi Santa Monicassa, Kaliforniassa, ja hän on voittanut uransa aikana kolme Grammy-palkintoa sekä Ivor Novello -palkinnon.


title: Mark Mancina

text: Mancina on ollut 9. toukokuuta 1999 alkaen naimisissa Jill Meyerin kanssa.


title: Don Davis

text: Donald Romain ”Don” Davis (s. 4. helmikuuta 1957) on yhdysvaltalainen elokuvamusiikin säveltäjä. Hänen tunnetuimmat sävellystyönsä ovat "Matrix"-elokuva jatko-osineen (1999–2003).


title: Don Davis

text: Davis syntyi Anaheimissa Kaliforniassa, ja aloitti yhdeksänvuotiaana trumpetinsoiton. Hän opiskeli Los Angelesissa Kalifornian yliopistossa.


title: Don Davis

text: Davis on tehnyt työtä elokuvien ohella televisioon ja voittanut uransa aikana kaksi Emmy-palkintoa vuosina 1990 ja 1995. Hän on ollut 1986 lähtien naimisissa Megan Jeanne MacDonaldin kanssa.


title: István Szabó

text: István Szabó (s. 18. helmikuuta 1938) on unkarilainen elokuvaohjaaja, jonka tunnetuin elokuva on Oscarilla palkittu "Mephisto".


title: István Szabó

text: Szabo opiskeli Unkarin Elokuva- ja teatteriakatemiassa ja ohjasi ensimmäisen elokuvansa pian valmistuttuaan, 26-vuotiaana.


title: István Szabó

text: Hänen varhaisiin kansainvälisiin menestysteoksiinsa kuuluva "Mephisto" (1981) sai parhaan vieraskielisen elokuvan Oscar-palkinnon. Pääosaa, traagista natsien nujertamaa teatterinäyttelijää elokuvassa esitti Klaus Maria Brandauer, jolle "Mephisto" merkitsi kansainvälistä tähteyttä. Brandauerin kanssa Szabó teki vielä elokuvat "Eversti Redl" (1985) ja "Hanussen" (1989), joiden jälkeen hän päätyi tekemään kansainvälisiä menestyselokuvia yhdessä Ralph Fiennesin ("Sunshine" 1999), Harvey Keitelin ("Tapaus Furthwängler" 2001) ja Jeremy Ironsin ("Being Julia" 2004) kanssa.


title: István Szabó

text: Szabó kuului vuonna 1985 Berliinin ja vuonna 1986 Cannesin elokuvajuhlien tuomariston jäseniin. Hän on voittanut Baftan (1986) ja kaksi Hopeista karhua (1980, 1992). Hän on lisäksi ollut ehdolla muun muassa Kultaisen palmun saajaksi vuosina 1977, 1981 sekä 1988, Golden Globen saajaksi 2001, Kultaisen leijonan saajaksi 1991 ja Goya-palkinnon saajaksi 2005.


title: Paweł Korzeniowski

text: Paweł Korzeniowski (s. 9. heinäkuuta 1985 Oświęcim) on puolalainen uimari, jonka päämatka on 200 metrin perhosuinti.


title: Paweł Korzeniowski

text: Korzeniowski voitti kultaa 200 metrin perhosuinnissa maailmanmestaruuskilpailuissa vuonna 2005. Samalla matkalla hän voitti mestaruuden pitkän radan EM-kilpailuissa vuosina 2006 ja 2010.


title: John Scalzi

text: John Michael Scalzi II (s. 10. toukokuuta 1969) on yhdysvaltalainen kirjailija.


title: John Scalzi

text: Scalzi syntyi Kaliforniassa. Hänen ensimmäinen romaaninsa "Old Man's War" (2005) oli huomattava menestys ja toi kirjoittajalleen Hugo-ehdokkuuden. Elokuussa 2006 hänelle myönnettiin parhaan uuden kirjailijan John W. Campbell -palkinto.


title: John Scalzi

text: Jo ennen uraansa tieteiskirjallisuuden parissa Scalzi oli tehnyt useita julkaisuja; aivan ensimmäinen niistä oli "The Rough Guide to Money Online" lokakuussa 2000. Kirjailija on pitänyt internetissä blogia vuodesta 1998.


title: John Scalzi

text: Scalzi voitti vuonna 2013 Hugon teoksellaan "Redshirts"


title: John Scalzi

text: Scalzi on tehnyt Tor-kustantajan kanssa sopimuksen kolmestatoista kirjasta, joista ensimmäinen on vuonna 2017 julkaistu "The Collapsing Empire".


title: Seweryn Gancarczyk

text: Seweryn Gancarczyk (s. 22. marraskuuta 1981 Dębica) on puolalainen jalkapalloilija. Kotimaansa seurojen lisäksi hän on edustanut ukrainalaisjoukkueita, muun muassa FK Metalist Harkovaa. Pelipaikaltaan Gancarczyk on puolustaja.


title: Seweryn Gancarczyk

text: Gancarczyk aloitti ammattilaisuransa vuonna 1999 Podkarpacie Pustynian joukkueessa, jossa hän pääsi pelaamaan yhden ottelun- Vähäisen luoton takia hän siirtyi kolmen vuoden päästä pelaamaan Hetman Zamośćin joukkueeseen. Siellä hän pelasi 19 ottelua mutta ei tehnyt yhtään maalia. Sen jälkeen hän on noussut nopeasti maansa kärkipelaajien joukkoon. Hän oli mukana MM-kisoissa 2006 mutta ei päässyt kertaakaan kentälle. Maajoukkueessa hän on pelannut kolme ottelua mutta ei ole tehnyt yhtään maalia.


title: Laila Karttunen

text: Laila Karttunen (16. maaliskuuta 1895 Suonenjoki – 7. tammikuuta 1981 Hämeenlinna) oli suomalainen tekstiilitaiteilija, opettaja, tekstiiliperinteen tutkija ja taidemaalari.


title: Laila Karttunen

text: Karttunen valmistui Turun piirustuskoulusta ja Taideteollisuuskeskuskoulun mallipiirustusosastolta 1920-luvulla. Hän toimi Hämeenlinnassa Wetterhoffin kutomakoulun piirustuksen opettajana, ammattikutomon taiteellisena johtajana ja suunnittelijana 1920-luvun. 1930-luvun taitteessa hän siirtyi Helsinkiin ja perusti oman suunnittelutoimiston. Samalla hän toimi Suomen Käsityön Ystävien kutomon johtajana. Toisen maailmansodan aikana Käsityön Ystävien toiminta hiipui niin paljon, että Karttunen palasi Hämeenlinnaan Wetterhoffille ja työskenteli siellä, kunnes jäi eläkkeelle 1958. Eläkkeelle jäätyään hän keskittyi yhä enemmän suunnittelutyöhön, erityisesti kirkkotekstiileihin.


title: Laila Karttunen

text: Karttusen luomistyön taustalla on vahva tekninen osaaminen. Hän suodatti teoksiinsa persoonallisuutensa kautta surrealistisia, informalistisia, kansanomaisia ja abstrakteja tyylivirtauksia. Hän oli myös vahvasti sitoutunut siihen, että käsiteollisuudella on kansallinen valistustehtävä ja se on osa suomalaisuusliikettä. Suunnittelijan tuli ammentaa ideoita suomalaisesta kansanperinteestä ja siirtää ne nykyaikaisen koti- ja taideteollisuuden kautta osaksi kotien sisustusta.


title: Laila Karttunen

text:
Karttunen käynnisti vuonna 1943 kansanomaisten tekstiilien keruukampanjan, josta hän oli saanut idean 1930‐luvun alussa,
kun hän käsityönopettaja Eeva Jauhiaisen kanssa järjesti näyttelyn Marttojen kokoamista vanhoista kansanomaisista tekstiileistä. Erityisesti Karttuseen oli tehnyt vaikutuksen Laatokan Karjalan alueelta kerätyt mallit, jotka olivat muista poikkeavia, vaihtelevia ja työtavoiltaan monipuolisia. Kirjonnasta tulikin hänen taiteensa olennainen osa vuosikymmenien ajaksi. Oma retki Laatokan‐Karjalaan toteutui vuonna 1938, jolloin Karttunen ja Jauhiainen
kiersivät kylissä valokuvaten, piirtäen ja muistiinpanoja tehden. Kaiken kaikkiaan
Karttunen teki neljä‐viisi keruumatkaa eri puolille Suomea.


title: Laila Karttunen

text: Sodan jälkeinen materiaalien säännöstelyn loppuminen innosti Laila Karttusen uuteen luomistyöhön, mikä näkyi 1950‐luvun alkuvuosina palkintoina Milanon triennaalissa 1951 ja 1954. Karttusen töitä oli eri näyttelyissä lähes joka vuosi, joskus parikin kertaa vuodessa. Laila Karttunen suunnitteli 1950‐luvulla Wetterhoffille lukuisia upeita täkänöitä ja ryijyjä. Wetterhoffin ammattikutomossa valmistettiin myös hänen suunnittelemiaan upeita damastiliinoja sekä puku‐ ja huonekalukankaita.


title: Laila Karttunen

text: Karttunen toimitti käsityöjulkaisuja ja kirjoitti käsi- ja taideteollisuusalan julkaisuihin. Hän testamenttasi jäämistönsä Hämeenlinnan taidemuseolle.


title: Jerry Pournelle

text: Jerry Eugene Pournelle (7. elokuuta 1933 – 8. syyskuuta 2017) oli yhdysvaltalainen tieteiskirjailija, esseisti ja lehtimies. Hän kirjoitti pitkään tietokonelehti "Byteen" ja toimi vuosina 1973–1974 Yhdysvaltain tieteis- ja fantasiakirjailijoiden puheenjohtajana.


title: Jerry Pournelle

text: Pournelle syntyi Shreveportissa, Louisianassa, ja palveli Korean sodassa. Hänelle myönnettiin parhaan uuden kirjailijan John W. Campbell -palkinto 1973 ja Prometheus-palkinto 1992.


title: Jerry Pournelle

text: Toistuvista ehdokkuuksistaan huolimatta Pournelle ei voittanut ainuttakaan Parhaan romaanin Hugo-palkintoa.


title: Jerry Pournelle

text: "National Space Society" (NSS) myönsi hänelle Robert A. Heinlein muistopalkinnon.


title: Jerry Pournelle

text: "Heinlein Society" myönsi hänelle Larry Nivenin kanssa Robert A. Heinlein -palkinnon.


title: Gordon R. Dickson

text: Gordon Rupert Dickson (1. marraskuuta 1923 – 31. tammikuuta 2001) oli yhdysvaltalainen tieteiskirjailija. Hän syntyi Kanadassa, mutta muutti 13-vuotiaana Minneapolisiin. Hän opiskeli Minnesotan yliopistossa ja palveli Yhdysvaltain maavoimissa vuosina 1943–1946. Hän sai sekä Hugo- että Nebula-palkinnon.


title: Gordon R. Dickson

text: Dickson on parhaiten tunnettu "Childe sykli" -sarjastaan, joka on merkittävimpiä esimerkkejä sotaa käsittelevästä tieteiskirjallisuudesta. Useiden sarjan osien keskiössä on sotataitoinen Dorsai-heimo, joskin isoa osaa näyttelee myös planeetanlaajuinen uskovaisten heimo ja valtava ”Viimeinen Tietosanakirja”.


title: Gordon R. Dickson

text: Dickson, pitkäaikainen astmaatikko, kuoli 77-vuotiaana talvella 2001.


title: Silvio Narizzano

text: Silvio Narizzano (8. helmikuuta 1927 Montréal, Québec – 26. heinäkuuta 2011) oli kanadalainen televisio- ja elokuvaohjaaja. Hänen tunnetuimpien teostensa joukkoon lukeutuvat "Georgy Girl – keinoista paras" (1966) ja "Kirstullinen seteleitä" (1970).


title: Silvio Narizzano

text: Narizzanolle myönnettiin vuonna 1966 Bafta-palkinto, ja hänellä oli myöhempiä ehdokkuuksia vuosina 1967, 1974 ja 1981.


title: Silvio Narizzano

text: Narizzano oli vuonna 1966 ehdolla Berliinin Kultaisen karhun ja vuonna 1971 Cannesin Kultaisen palmun saajaksi.


title: Lynn Redgrave

text: Lynn Rachel Redgrave OBE (8. maaliskuuta 1943 – 2. toukokuuta 2010) oli brittiläinen näyttelijä. Kuulun näyttelijäsuvun jäsenenä hänellä oli sisaruksina Corin ja Vanessa Redgrave.


title: Lynn Redgrave

text: Lontoossa syntyneelle Redgravelle myönnettiin Yhdysvaltain kansalaisuus. Hän sai kaksi Golden Globea ja kaksi Oscar-ehdokkuutta. 1967–2000 hän oli naimisissa John Clarkin kanssa, josta liitosta heillä on kolme yhteistä lasta.


title: Lynn Redgrave

text: Redgraven tunnetuimpia elokuvia ovat "Georgy Girl – keinoista paras" (1966) ja "Gods and Monsters" (1998). Lynn Redgrave toipui 2000-luvun alussa rintasyövästä.


title: Fjodor Tolbuhin

text: Fjodor Ivanovitš Tolbuhin (, 16. kesäkuuta 1894 Jaroslavl – 17. lokakuuta 1949 Moskova) oli venäläinen sotilas ja Neuvostoliiton marsalkka (1944). Tolbuhin komensi Stalingradin taistelussa armeijaa sekä 1943–1945 armeijaryhmää, jolloin hän valtasi muun muassa Sevastopolin ja eteni Romaniaan, Bulgariaan ja Jugoslaviaan. Hän osallistui Rodion Malinovskin apuna Budapestin ja Wienin valtaukseen ja komensi Itävallan miehitysjoukkoja. Vuosina 1946–1949 Tolbuhin oli Belgradissa venäläisen sotilaskomission puheenjohtajana.


title: Sadako Ogata

text: Sadako Ogata (; s. 16. syyskuuta 1927, Tokio) on japanilainen diplomaatti, joka toimi vuosina 1990–2000 UNHCR:n johtajana.


title: Sadako Ogata

text: Ogata suoritti yliopisto-opintonsa Sophia-yliopistossa Japanissa ja oli vuodesta 1968 alkaen useiden Japanin delegaatioiden jäsenenä YK:ssa. Hän on osallistunut Rooman klubiin toimintaan ja hänelle myönnettiin vuonna 2001 Indira Gandhin rauhanpalkinto.


title: Sadako Ogata

text: Ogata nimitettiin lokakuussa 2003 Japanin kansainvälisen yhteistyön toimiston johtoon.


title: Kaulusmangabi

text: Kaulusmangabi eli valkomangabi ("Cercocebus torquatus") on häntäapinoiden heimoon kuuluva kädellinen. Sen ruumis on 55-65 cm pitkä, häntä on noin 60-70 cm ja painoa on 6-12 kg. Sen valkoiset silmäluomet erottuvat tummista kasvoista selvästi kun se sulkee silmänsä.


title: Kaulusmangabi

text: Kaulusmangabi elää läntisen Afrikan aarniometsissä Guineasta Gaboniin asti.


title: Stalinin linja

text: Stalinin linja (ven. Линия Сталина) oli Neuvostoliiton strateginen puolustusasema ennen toista maailmansotaa ja sen alkuvaiheessa. Stalinin linja alkoi Suomenlahdelta ja jatkui Peipsijärven ja Velikajajoen kautta Väinäjoen latvoille, sieltä edelleen Pripetin soiden itäpuolitse Dneprille ja Kiovan länsipuolitse lounaaseen Dnestrille, seurasi sen itärantaa Odessan länsipuolella ja päätyi Mustaanmereen. Stalinin linjan linnoittaminen oli aloitettu jo 1920-luvulla ja saatu valmiiksi ennen sodan puhkeamista. Se ei muodostanut yhtenäistä linnoitettua asemaa, vaan linnoitteet oli sijoitettu painopisteittäin tärkeimmille suunnille. Osittain rakenteet olivat jo vanhentuneita. Stalinin linjan itäpuolista tieverkostoa oli pyritty kehittämään suurten joukkojen ja materiaalimäärien siirtoihin soveltuvaksi. Vuonna 1941 Stalinin linjan piti muodostaa neuvostojoukkojen vetäytymisen takaraja, mutta saksalaiset pystyivät yllätyksellään läpäisemään sen jo elokuussa.


title: Stalinin linja

text: Linja oli nimetty Neuvostoliiton kommunistisen puolueen pääsihteerin Josif Stalinin mukaan.


title: Monamarakatti

text: Monamarakatti ("Cercopithecus mona") on Länsi-Afrikassa elävä häntäapinalaji.


title: Monamarakatti

text: Monamarakatin luontainen levinneisyys on rajoittunut Länsi-Afrikkaan. Lajia tavataan myös Ghanasta ja Voltajoelta itään ja etelään Lounais-Kameruniin asti ja lisäksi myös Guineanlahden seudulla.


title: Monamarakatti

text: Selvärajainen musta ohimoraita erottaa valkoisen otsan valkoisista poskista; otsa ja posket saattavat olla myös kellertävät. Mahapuoli ja raajojen sisäpuoli ovat valkoiset tai keltaiset, hännäntyvessä on molemmin puolin huomiota herättävä valkoinen täplä.


title: Monamarakatti

text: Ravinto koostuu hedelmistä, raaoista pähkinöistä, versoista, lehdistä, hyönteisistä ja kotiloista.


title: Monamarakatti

text: Poikasia syntyy kautta vuoden, kantoaika on vajaa 7 kuukautta. Naaras saa tavallisesti kerrallaan vain yhden poikasen, joka kasvaa alussa nopeasti mutta tulee sukukypsäksi vasta noin 5 vuoden ikäisenä.


title: Hippolyte Taine

text: Hippolyte Adolphe Taine (21. huhtikuuta 1828 Vouziers – 5. maaliskuuta 1893 Pariisi) oli ranskalainen kriitikko ja historioitsija. Hän oli vankka positivismin kannattaja ja yksi ensimmäisistä kriittisen historiantutkimuksen tekijöistä. Taine tunnetaan kolmitahoisesta lähestymistavastaan, joita hän kutsui nimellä "rotu", "miljöö" ja "hetki" taiteen kontekstuaaliseen tutkimukseen.


title: Hippolyte Taine

text: Tainella oli merkittävä vaikutus Ranskan kirjallisuuteen. Vuoden 1911 "Encyclopedia Britannica" kuvasi hänen merkitystään mainitsemalla, että Émile Zolan, Paul Bourget’n ja Guy de Maupassantin töissä on selvästi nähtävissä Tainen vaikutus.


title: Claude Abbes

text: Claude Abbes (24. toukokuuta 1927 – 11. huhtikuuta 2008) oli ranskalainen, maalivahtina pelannut jalkapalloilija.


title: Claude Abbes

text: Abbes pelasi vuosina 1951–1952 AS Béziersissa ja vuosina 1952–1962 AS Saint-Étiennessa. Hän kuului Ranskan jalkapallomaajoukkueeseen maailmanmestaruuskilpailuissa vuosina 1954 ja 1958. Peliuralta vetäydyttyään hän työskenteli jalkapallomanagerina.


title: Trip

text: Trip on Eckes-Granini Finlandin vuodesta 1962 valmistama pillimehu, jota myydään kahden desilitran muovipurkeissa. Samalla Trip on Suomen vanhin pillimehu. Tripin merkittävin kilpailija on Valion valmistama Grandi-pillimehu. Tripin makuja ovat muun muassa vadelma, mansikka, päärynä, cola ja appelsiini.


title: Ed Ames

text: Edmund Dantes ”Ed” Ames (s. 9. heinäkuuta 1927 Malden, Massachusetts) on yhdysvaltalainen laulaja. Hän tuli tunnetuksi 1960-luvun pophiteillään, joista listaykkösiksi nousivat ”My Cup Runneth Over”, ”Time, Time” ja ”When the Snow Is on the Roses”.


title: Ed Ames

text: Ames oli 1950-luvulla laulaneista Amesin veljeksistä nuorin. Hänellä on venäjänjuutalaista taustaa.


title: Ed Ames

text: Ed Ames opiskeli Kalifornian yliopistolla Los Angelesissa.


title: Tages-Anzeiger

text: Tages-Anzeiger (lyh. "Tagi" tai "TA") on sveitsiläinen saksankielinen sanomalehti. Sitä julkaistaan Zürichissä ja se on levikiltään Sveitsin suurin tilattava sanomalehti. Lehden levikki oli vuonna 2016 noin 147 000 kappaletta. Sillä on päivittäin noin 245 000 ja kuukausittain noin 1,3 miljoonaa lukijaa. Useimpien muiden sveitsiläisten sanomalehtien tapaan levikki on ollut viime vuosina selvässä laskussa: vuonna 2008 levikki oli noin 214 000.


title: Tages-Anzeiger

text: Tages-Anzeigerin ensimmäinen numero ilmestyi 2. maaliskuuta vuonna 1893 16-sivuisena. Sanomalehden perustivat Wilhelm Girardet ja Fritz Walz. Sanomalehti on sveitsiläisen viestintäyhtiön Tamedia AG:n omistuksessa.


title: Neue Zürcher Zeitung

text: Neue Zürcher Zeitung (lyh. NZZ) on saksankielinen sveitsiläinen sanomalehti. Se ilmestyy Zürichissä "berliner"-kokoisena. Lehden levikki on noin 93 000 kappaletta (30.6.2016). Sillä on päivittäin noin 157 000 ja kuukausittain noin 1,2 miljoonaa lukijaa. Useimpien muiden sveitsiläisten sanomalehtien tapaan levikki on ollut viime vuosina selvässä laskussa: vuonna 2008 levikki oli noin 143 000.


title: Neue Zürcher Zeitung

text: Sanomalehti perustettiin 12. tammikuuta 1780 nimellä "Zürcher Zeitung". Nykyistä nimeään se on kantanut vuodesta 1821 lähtien.


title: Neue Zürcher Zeitung

text: Lehti oli vapaamielisyytensä vuoksi Adolf Hitlerlle kauhistus, mutta hän luki sitä säännöllisesti tietääkseen mitä maailmalla tapahtui ja ajateltiin. Sitä tilattiin 200 kappaletta merkittävimmille virkamiehille, muuten se oli kielletty.


title: Egon Schiele

text: Egon Schiele (12. kesäkuuta 1890 Tulln an der Donau – 31. lokakuuta 1918 Wien) oli itävaltalainen taidemaalari. Hänen edustamansa tyylisuuntaus oli ekspressionismi.


title: Egon Schiele

text: Schiele pääsi Gustav Klimtin suosioon ja jätti Wienin taideakatemian vuonna 1909. Hänen ensimmäinen näyttelynsä pidettiin vuonna 1908. Hän aloitti vuonna 1911 suhteensa 17-vuotiaan Valerie ”Wally” Neuzilin kanssa, joka toimi useiden hänen töidensä mallina.


title: Egon Schiele

text: Schiele ja Neuzil lähtivät yhdessä Wienin ulkopuolelle; taiteilija joutui kuitenkin pidätetyksi, sillä viranomaiset katsoivat hänen teostensa loukkaavan siveellisyyttä. Hän selvisi lopulta hyvin lyhyellä vankeudella.


title: Egon Schiele

text: Vuonna 1914 Schiele tapasi Harmsin sisarukset Edithin ja Adélen, ja hän meni naimisiin Edithin kanssa 17. kesäkuuta 1915. Sekä mies että raskaana ollut vaimo menehtyivät vakavan espanjantautitartunnan oirein lokakuussa 1918. Schiele oli kuollessaan 28-vuotias.


title: C. J. Cherryh

text: Carolyn Janice Cherry(h) (s. 1. syyskuuta 1942) on yhdysvaltalainen tieteiskirjailija. 20. maaliskuuta 2001 löydetty asteroidi 77185 Cherryh on nimetty hänen mukaansa. Hänet on nimetty yhdeksi tieteiskirjallisuuden Grand Mastereista.


title: C. J. Cherryh

text: Cherryh syntyi St. Louisissa, Missourissa, ja kasvoi pääosin Lawtonissa, Oklahomassa. Hän on valmistunut Oklahoman ja Johns Hopkinsin yliopistoista. Hän on kirjallisen uransa alettua (1976) julkaissut kymmeniä teoksia, joita on myös käännetty alkuperäisestä englannista lukuisille vieraille kielille.


title: C. J. Cherryh

text: Cherryhille myönnettiin vuonna 1977 parhaan uuden kirjailijan John W. Campbell -palkinto. Hän sai lisäksi kolme Hugo-palkintoa vuosina 1979, 1982 ja 1989.


title: Aleksandr Derevjagin

text: Aleksandr Aleksandrovitš Derevjagin (, s. 24. maaliskuuta 1979) on venäläinen yleisurheilija, jonka päämatka on 400 metrin aitajuoksu.


title: Aleksandr Derevjagin

text: Derevjagin karsiutui 2001 Universiadeissa 400 metrin aitojen välierissä ajalla 50,60. Kaksi vuotta myöhemmin hän sijoittui Universiadeissa matkan kuudenneksi ajalla 50,01. 2005 hän juoksi Universiadien neljänneksi ajalla 49,78. Seuraavana vuonna hän oli Moskovan sisäratojen MM-kisoissa mukana Venäjän joukkueessa, joka voitti 4 x 400 metrin viestijuoksussa MM-pronssia. Myöhemmin samana vuonna hän sijoittui Euroopan cupin superliigassa toiseksi ja Göteborgin EM-kisoissa kahdeksanneksi. Kauden lopussa hän oli yleisurheilun maailmancupissa kuudes. Vuonna 2007 Derevjagin voitti Venäjän mestaruuden, mutta karsiutui Osakan MM-kisoissa välierissä ajalla 49,11. Hän karsiutui välierissä Pekingin olympialaisissa 2008 ja alkuerissä Berliinin MM-kisoissa 2009. Barcelonan EM-kisoissa 2010 hän oli seitsemäs ajalla 49,70 ja Daegun MM-kisoissa 2011 kahdeksas ajalla 49,32.


title: William Labov

text: William Labov (s. 4. joulukuuta 1927) on yhdysvaltalainen kielitieteilijä, joka tunnetaan varsinkin ansioistaan sosiolingvistiikan alalla.


title: William Labov

text: Labov syntyi juutalaiseen perheeseen Rutherfordissa, New Jerseyssä. Labovin ollessa 14-vuotias perhe muutti Fort Leen kuntaan New Jerseyssä. Koulussa hän joutui usein tappeluihin, koska oli muiden mielestä suurisuu. Omien sanojensa mukaan tappelut hän tavallisesti hävisi, mutta väittelyt voitti. Vielä toisen maailmansodan loppupuolella Labovilla ei ollut aavistustakaan, mitä hän haluaisi tehdä elämässään tai opiskella myöhemmin.


title: William Labov

text: Myöhemmin hän pääsi opiskelemaan muun muassa Harvardin yliopistolla. Hän opetti vuosina 1964–1970 Columbian yliopistolla ja on nyttemmin toiminut Pennsylvanian yliopiston professorina.


title: William Labov

text: Labov on kuulunut Yhdysvaltain Kansalliseen tiedeakatemiaan vuodesta 1993. Hänen julkaisujaan ovat esimerkiksi "Language in the Inner City: Studies in Black English Vernacular" (1972), "Sociolinguistic Patterns" (1972), "Principles of Linguistic Change" (1994; 2001) ja "The Atlas of North American English" (2006).


title: Sylvelin Långholm

text: Sylvelin Långholm (vuodesta 1942 Långholm-Bergman; 26. kesäkuuta 1916 Helsinki – 13. elokuuta 1994 Dragsfjärd) oli suomalainen oopperalaulaja (sopraano).


title: Sylvelin Långholm

text: Sylvelin Långholm opiskeli laulua Sibelius-Akatemiassa Lahja Lingon johdolla vuosina 1935–1940. Hän piti ensikonserttinsa Helsingissä vuonna 1940 ja oli siitä lähtien kiinnitettynä Suomalaiseen Oopperaan vuoteen 1946, sen jälkeen Svenska Teaterniin ja uudelleen Suomalaiseen Oopperaan (Suomen Kansallisoopperaan) vuosina 1950–1961. Långholm esiintyi kotimaan lisäksi mm. Ruotsissa, Norjassa, Saksassa, Sveitsissä ja Neuvostoliitossa.


title: Sylvelin Långholm

text: Långholm oli säveltäjä Erik Bergmanin ensimmäinen puoliso vuosina 1942–1956.


title: Sylvelin Långholm

text: Långholmille myönnettiin Pro Finlandia -mitali 1957.


title: Narcisse-Achille de Salvandy

text: Kreivi Narcisse Achille de Salvandy (11. kesäkuuta 1795 Condom – 15. joulukuuta 1856 Graveron) oli ranskalainen poliitikko ja kirjailija ja Ranskan akatemian jäsen.


title: Narcisse-Achille de Salvandy

text: Narcisse-Achille de Salvandy syntyi vaatimattomiin oloihin, alkuperältään irlantilaiseen perheeseen. Hän sai klassisen koulutuksen vapaaoppilaana lycée Napoléonissa Pariisissa. Välttääkseen hänelle määrättyä rangaistusta hän astui vuonna 1813 Napoléon I kunniakaartiin nimellä «Salvandy de la Gravière». Hän yleni korpraaliksi 26. toukokuuta 1813 ja vänrikiksi jo 16. kesäkuuta samana vuonna. Hän osallistui vuosina 1813 ja 1814 sotaan Saksissa ja Napoléonin sotaan, jossa hän yritti estää vieraan miehityksen ja säilyttää kruunun. Tämän taistelun aikana hän haavoittui ja sai ylivääpelin arvon.


title: Narcisse-Achille de Salvandy

text: Useiden sotilaallisten toimintojen ohessa de Salvady alkoi kirjoittaa teoksia, kuten "Don Alonzo ou l'Espagne", joka ajankohtaisena historiallisena teoksena saavutti melkoisen menestyksen. lisäksi nopeassa tahdissa ilmestyivät myös teokset: "Les Funérailles de Louis XVIII" (1824), "De l'émancipation de Saint-Domingue" (1825), "La Vérité sur les marchés Ouvrard" (1825), "Discussion de la loi du sacrilège" (1825), "Les Amis de la liberté de la presse" (1827), "Insolences de la censure" (1827) ja "Histoire de Pologne avant et sous le roi Sobieski" (1827-1829).


title: Narcisse-Achille de Salvandy

text: Hän pääsi Martignacin hallituksen aikana uudelleen valtioneuvoston jäseneksi vuonna 1828 ja nyt valtioneuvokseksi. Hänen tehtäväkseen tuli puolustaa sotilaslakia sen käsittelyssä parlamentin ylähuoneessa. Hän erosi tehtävästä uuden hallituksen tultua valtaan, vaikka kuningas Kaarle X toivoi hänen jatkavan tehtävässä.


title: Narcisse-Achille de Salvandy

text: Hän oli myös usein valittu edustajaksi eri edustajainhuoneisiin, ja hän toimi opetusministerinä uransa aikana kahdesti, vuosina 1847–1839 ja 1845–1848. Hänet valittiin Ranskan akatemiaan 19. helmikuuta 1835.


title: Ilona Vusovitš

text: Ilona Vusovitš (s. 14. marraskuuta 1982) on valkovenäläinen 400 metrin juoksija.


title: Ilona Vusovitš

text: Vusovitš oli Budapestin sisäratojen MM-kisoissa 2004 mukana Valko-Venäjän joukkueessa, joka voitti 4 x 400 metrin viestijuoksussa MM-hopeaa. Seuraavana vuonna hän sijoittui Madridin sisäratojen EM-kisoissa neljänneksi ajalla 52,06 ja Euroopan cupin ykkösliigassa toiseksi. Helsingin MM-kisoissa hän karsiutui välierissä ajalla 50,96. Vuonna 2006 hän voitti Valko-Venäjän sisäratojen mestaruuden 400 metrillä. Moskovan sisäratojen MM-kisoissa hän karsiutui 400 metrin välierissä, mutta oli samoissa kisoissa mukana voittamassa viestipronssia. Myöhemmin samana vuonna hän voitti ulkoradoilla Valko-Venäjän mestaruuden. Göteborgin EM-kisoissa hän juoksi 400 metrin henkilökohtaisessa kisassa viidenneksi ajalla 50,69, minkä lisäksi oli mukana 4 x 400 metrin viestijoukkueessa, joka voitti kisoissa EM-hopeaa.


title: Ilona Vusovitš

text: Vusovitš voitti 2007 Valko-Venäjän sisäratojen mestaruuden 400 metrillä. Birminghamin sisäratojen EM-kisoissa hän saavutti kultaa 4 x 400 metrin viestissä ja hopeaa 400 metrillä. Myöhemmin samana vuonna hän sijoittui Osakan MM-kisoissa seitsemänneksi ajalla 50,54 ja kahdeksanneksi. Hän voitti Valko-Venäjän hallimestaruuden 400 metrillä 2008. Valencian MM-hallikisoissa 2008 hän voitti hopeaa 4×400 metrin viestissä.


title: Ilona Vusovitš

text: Vusovitš voitti Valko-Venäjän-mestaruuden 800 metrin juoksussa 2011. Helsingin EM-kilpailuissa 2012 hän sai pronssia 400 metrillä ajalla 51,94. Hän voitti kotimaansa ulkoratamestaruuden 400 metrillä 2014, 2015 ja 2016 sekä hallimestaruuden 2016. Amsterdamin EM-kilpailuissa 2016 hän karsiutui 400 metrin alkuerissä. Hän kuului Valko-Venäjän joukkueeseen, joka saavutti IAAF World Relays -kilpailuissa 2017 hopeaa 4 × 800 metrin viestissä.


title: Medialiitto

text: Medialiitto (aiemmin Viestinnän Keskusliitto) on yksityisen media-alan ja graafisen teollisuuden työnantajien kattojärjestö. Sen tehtävänä on jäseniensä edunvalvonta ja sananvapauden suojeleminen. Se edustaa alan työnantajia työmarkkinoilla muun muassa neuvottelemalla kuutta eri henkilöstöryhmää koskevat työehtosopimukset, joista neljä on yleissitovia. Elinkeinopolitiikassa liitto vaikuttaa lainsäädännön kehittämiseen osallistumalla alaan liittyvään poliittiseen keskusteluun ja antamalla lausuntoja. Medialiitto on Elinkeinoelämän keskusliitto EK:n jäsen.


title: Medialiitto

text: Viestinnän Keskusliitto perustettiin vuonna 2002, ja 1.4.2006 se yhdistyi Suomen vanhimman työnantajaliiton Viestintätyönantajat VTA:n kanssa. Viestinnän keskusliiton mukaan se edustaa jäsenliittojensa kautta yli 700 yritystä ja yhteisöä, jotka työllistävät yhteensä 20 000 henkilöä. Liiton jäsenyritysten yhteenlaskettu liikevaihto vuonna 2014 oli noin 3,0 mrd euroa. Liitto vaihtoi nimensä Viestinnän Keskusliitosta Medialiitoksi 1.1.2017.


title: John Griffin Carlisle

text: John Griffin Carlisle (5. syyskuuta 1834 – 31. heinäkuuta 1910) oli yhdysvaltalainen poliitikko demokraattisesta puolueesta. Hän toimi edustajainhuoneen puhemiehenä vuosina 1883–1889, senaattorina 1890–1893 ja Yhdysvaltain valtiovarainministerinä 1893–1897.


title: John Griffin Carlisle

text: Carlisle istui 1860-luvulla Kentuckyn osavaltion edustajainhuoneessa ja senaatissa. Vuosina 1871–1875 hän oli Kentuckyn varakuvernööri, jonka jälkeen hän oli Yhdysvaltain edustajainhuoneen jäsen vuosina 1877–1889 Kentuckyn kuudennesta vaalipiiristä. Grover Cleveland nimitti hänet valtiovarainministerikseen vuonna 1892.


title: John Griffin Carlisle

text: Ministerikautensa jälkeen hän toimi lakimiehenä New Yorkissa kuolemaansa asti.


title: Janet Baker

text: Dame Janet Abbott Baker, DBE (s. 21. elokuuta 1933) on brittiläinen mezzosopraano. Hänet tunnetaan varsinkin varhaisen oopperan ja Benjamin Brittenin tuotannon tulkinnoistaan.


title: Janet Baker

text: Baker syntyi Hatfieldissä, Etelä-Yorkshiressä, ja teki ensiesiintymisensä vuonna 1956; jo samana vuonna hän esiintyi Glyndebournen festivaaleilla. Hänestä tuli seuraavien vuosikymmenten aikana kansainvälisesti tunnustetuimpia klassisia laulajia, ja hän jatkoi lavalla 1980-luvun alkuun saakka.


title: Janet Baker

text: Bakerin muistelmateos "Full Circle" julkaistiin vuonna 1982. Hän toimi vuosina 1991–2004 Yorkin yliopiston kanslerina. Hän on ollut DBE (Dame of the British Empire) vuodesta 1976, ja hän on lisäksi ollut Companions of Honourin jäsenenä vuodesta 1993. Hänelle myönnettiin vuonna 1979 Léonie Sonningin musiikkipalkinto.


title: Nodar Dumbadze

text: ]Nodar Dumbadze (, 14. heinäkuuta 1928 – 4. syyskuuta 1984) oli yksi 1900-luvun loppupuolen suosituimmista georgialaisista kirjailijoista.


title: Nodar Dumbadze

text: Dumbadze syntyi Tbilisissä, ja valmistui Tbilisin valtionyliopiston oikeustieteellisestä tiedekunnasta vuonna 1950. Samana vuonna hänen ensimmäiset runonsa ja humoristiset tarinansa julkaistiin Georgian lehdistössä. Hän toimitti satiirista "Niangi"-lehteä vuodesta 1967 vuoteen 1972, jolloin hänestä tuli Georgian kirjailijaliiton sihteeri ja Neuvostokirjailijoiden liiton puhemiehistön jäsen. Hän tuli tunnetuksi erityisesti romaaneistaan "Me, bebia, Ilik'o da Ilarioni" (, "Minä, isoäiti, Iliko ja Ilarioni") vuodelta 1960, "Me vkhedav mzes" (, "Voin nähdä auringon") vuodelta 1962, "Mziani ghame" (, "Aurinkoinen yö") vuodelta 1967, "Nu gešinia, deda!" (, "Älä pelkää, äiti!") vuodelta 1971, "Tetri bairaghebi" (, "Valkoiset liput") vuodelta 1973 ja "Maradisobis k'anoni" (, "Ikuisuuden laki") vuodelta 1978. Hänen teostensa huomattavia piirteitä ovat proosan yksinkertaisuus ja lyyrisyys, huumori sekä melankoliaan yhdistyvä optimismi.


title: Nodar Dumbadze

text: Dumbadzelle myönnettiin Šota Rustavelin valtionpalkinto vuonna 1975 ja Leninin palkinto vuonna 1980. Suurin osa hänen tärkeimmistä töistään on dramatisoitu ja/tai elokuvattu. Hän kuoli Tbilisissä, ja hänet haudattiin perustamaansa "Mziuri"-lastenkaupunkiin.


title: Dominic Demeritte

text: Dominic Demeritte (s. 22. helmikuuta 1978, Nassau, Bahama) on bahamalainen pikajuoksija, jonka päämatka on 200 metrin juoksu.


title: Dominic Demeritte

text: Demeritte karsiutui Sevillan MM-kisoissa 1999 200 metrin alkuerissä ajalla 21,41. Seuraavana vuonna hän karsiutui Sydneyn olympialaisissa alkuerissä. Vuonna 2001 hän karsiutui Lissabonin sisäratojen MM-kisoissa alkuerissä ja Edmontonin ulkoratojen MM-kisoissa toisissa alkuerissä ajalla 20,86. Seuraavana vuonna hän sijoittui neljänneksi Kansainyhteisön kisoissa ajalla 20,21 ja viidenneksi yleisurheilun maailmancupissa. Vuonna 2003 Demeritte voitti MM-pronssia Birminghamin sisäratojen MM-kisoissa, mutta karsiutui Parisiin ulkoratojen MM-kisoissa välierissä.


title: Dominic Demeritte

text: Demeritte voitti Budapestin sisäratojen MM-kisoissa 2004 MM-kultaa 200 metrillä. Myöhemmin samana vuonna hän voitti Bahaman mestaruuden 200 sekä 100 metrin juoksussa, mutta karsiutui Ateenan olympialaisissa 200 metrin toisissa alkuerissä. Kauden lopussa hän oli 200 metrillä kuudes. Seuraavana vuonna hän karsiutui Helsingin MM-kisoissa toisissa alkuerissä ja Melbournen Kansainyhteisön kisoissa 2006 alkuerissä.


title: Kakkosen kausi 2007

text: Kakkonen on Suomen jalkapallon kolmanneksi korkein sarjataso. Kaudella 2007 se pelattiin kolmessa lohkossa kaksinkertaisena sarjana. Sarjasta putosi kolme lohkojen viimeistä suoraan Kolmoseen ja lohkovoittajat nousivat Ykköseen.


title: Kakkosen kausi 2007

text: Kakkosen karsintoihin pääsivät piirien parhaat joukkueet Kolmosesta. Nämä joukkueet oli jaettu kolmeen neljän joukkueen nousukarsintalohkoon, joiden kolme parasta nousi Kakkoseen kaudeksi 2008. Karsintasarjassa kaikki kohtasivat kerran toisensa.


title: Aleksanteri Nevskin katedraali (Tbilisi)

text: Tiflisin Aleksanteri Nevskin sotilaskatedraali (, ) oli ortodoksinen katedraali Tbilisin eli silloisen Tiflisin keskustassa Georgiassa. Katedraali rakennettiin Venäjän keisarikunnan aikana 1870–1890-luvuilla. Neuvostoviranomaiset tuhosivat sen vuonna 1930.


text: Katedraali pystytettiin muistuttamaan Venäjän voitosta Pohjois-Kaukasuksen vuoristokansoista Kaukasuksen sodassa. Se nimettiin keskiaikaisen venäläisen pyhimyksen Aleksanteri Nevalaisen mukaan. Rakennus edusti uusbysanttilaista tyyliä, ja sen suunnitteli arkkitehti D. Grim. Sen rakentaminen aloitettiin 16. huhtikuuta 1871 Aleksanterin puutarhan yläosassa Gunibskin aukiolla (myöhemmin Sobornin aukio ja nykyään Rustavelis gamziri). Georgian eksarkki Vladimir otti katedraalin käyttöön 21. toukokuuta 1897.


text: Katedraalia hallinnoi Georgian eksarkaatti vuoteen 1917, jolloin se siirtyi äskettäin autokefaloidulle Georgian patriarkaatille. Helmikuussa 1921 sen pihasta tuli hautausmaa Georgian sotilaskoulun opiskelijoille, jotka olivat kaatuneet taistellessaan puna-armeijaa vastaan Neuvostoliiton hyökkäyksessä. Vuonna 1930 Neuvostohallitus purki katedraalin Gruusian SNT:n uuden hallitusrakennuksen tieltä; nykyään paikalla on Georgian parlamentti.


title: Cy Twombly

text: Edwin Parker ”Cy” Twombly nuorempi (25. huhtikuuta 1928 – 5. heinäkuuta 2011) oli yhdysvaltalainen abstrakti kuvataiteilija.


title: Cy Twombly

text: Twombly syntyi Lexingtonissa, Virginiassa, ja opiskeli muun muassa Black Mountain Collegessa. Hänen ensimmäinen oma näyttelynsä järjestettiin vuonna 1951. Twombly muutti vuonna 1959 Roomaan ja oli edustettuna Venetsian biennaalissa ensimmäisen kerran vuonna 1964.


title: Cy Twombly

text: Twombly oli Yhdysvaltain taiteiden ja kirjallisuuden akatemian jäsen vuodesta 1987. Hän asui vakituisesti Lexingtonissa ja Italiassa. Twombly kuoli Roomassa heinäkuussa 2011.


title: Cy Twombly

text: Cy Twomblyn pieniä akvarellitöitä oli esillä Ars 83 -näyttelyssä.


title: Fernando Botero

text: Fernando Botero (s. 19. huhtikuuta 1932) on kolumbialainen taidemaalari ja kuvanveistäjä, jonka tuotanto edustaa niin kutsuttua neofiguratiivista taidetta. Hän nousi maineeseen vuonna 1958 voitettuaan Salón de Artistas Colombianos -tapahtuman ensimmäisen palkinnon.


title: Fernando Botero

text: Botero syntyi Medellínissä. Hän aloitti maalaamisen teini-iässä ja sai vaikutteita sekä Kolumbian alkuperäisväestön että espanjalaisten siirtomaaisäntien taiteesta sekä meksikolaisen Diego Riveran poliittisista seinämaalauksista. Hän opiskeli taidetta Madridissa ja vietti suuren osan 1950-luvusta Euroopassa tutkien Pariisin ja Firenzen taideaarteita. Vuonna 1960 hän muutti New Yorkiin ja oli siihen mennessä kehittänyt oman helposti tunnistettavan tyylinsä: pyöreämuotoiset, pullistuneet henkilöhahmot. Vuonna 1973 Botero palasi Pariisiin ja alkoi tehdä veistoksia, jotka muistuttavat tyyliltään hänen maalauksiaan. Veistokset ovat suurikokoisia, ja niitä on monilla julkisilla paikoilla.


title: Fernando Botero

text: 2000-luvulla Botero muutti tyyliään rajusti ja maalasi ja piirsi sarjan teoksia kotimaataan repivästä huumesodasta. Hän lahjoitti alkuvuodesta 2004 23 öljyvärimaalausta ja 27 piirrosta Kolumbian kansallismuseolle Bogotáan.


title: Fernando Botero

text: Boteron tuotanto käsittää kaikkiaan yli 2 500 teosta. Hän on kansainvälisesti tunnetuimpia nykytaiteilijoita, ja hänen töitään on ollut näkyvästi esillä lukuisissa eri valtioissa ja maanosissa, Kolumbian lisäksi muun muassa Berliinissä, Jerevanissa, Tokiossa ja Ateenassa.


title: Louis le Brocquy

text: Louis le Brocquy (10. marraskuuta 1916 – 25. huhtikuuta 2012) oli irlantilainen taidemaalari. Brocquy loi pitkän ja monipuolisen uran, johon mahtui useita vaiheita. Hänen työnsä eri ajoilta saattavat näin ollen poiketa tyylillisesti huomattavastikin toisistaan. Kuuluisa on esimerkiksi hänen "päiden sarjansa". Taiteilija oli Kunnialegioonan "Chevalier" (1975–) ja Ordre des Arts et des Lettresin "Officier" (1996–).


title: Louis le Brocquy

text: Brocquy syntyi Dublinissa, ja hänen työtään oli vuonna 1956 edustettuna Venetsian biennaalilla. Samoin hän sai näkyvyyttä vuoden 1958 maailmannäyttelyssä Brysselissä, ja samoihin aikoihin hän meni naimisiin kuvataiteilijakollegansa Anne Maddenin kanssa.


title: Louis le Brocquy

text: 90-vuotispäiväänsä marraskuussa 2006 viettänyt Brocquy jatkoi uraansa aivan viimeisiin vuosiinsa saakka. Hänen töitään on ollut julkisesti näytillä useissa kansainvälisestikin merkittävissä museoissa, kuten – luonnollisesti – Irlannin kansallisgalleriassa. Brocquy kuoli kotonaan Dublinissa huhtikuussa 2012.


title: Spark (Endstandin albumi)

text: Spark on Endstandin 26. syyskuuta 2007 julkaistu albumi.


title: Terjärv Ungdoms Sportklubb

text: Terjärv Ungdoms Sportklubb (TUS) on ruotsinkielinen urheiluseura Kruunupyyn Teerijärveltä. Seura on perustettu vuonna 1912.


title: Terjärv Ungdoms Sportklubb

text: Parhaiten TUS tunnetaan jalkapallosta, jota sen miesten edustusjoukkue pelasi Kakkosessa kaudet 2002–2006 ja 2008. Kaudeksi 2009 joukkue putosi Kolmoseen. Jääkiekkoa seura pelaa suomen viidenneksi korkeimmalla tasolla III-divisioonassa.


title: Terjärv Ungdoms Sportklubb

text: Seuran muita lajeja ovat salibandy, hiihto ja yleisurheilu.


title: Aston Martin V12 Vanquish

text: Aston Martin V12 Vanquish on Ian Callumin muotoilema ja Aston Martinin tuottama V12-moottorilla varustettu urheiluauto. Vuodesta 2001 aina tuotannon lopettamiseen 2007 asti auto oli Aston Martinin tuotannon lippulaiva. Autossa on kuusiportainen sekventaalivaihteisto.


title: Alfred Hrdlicka

text: Alfred Hrdlicka (27. helmikuuta 1928 – 5. joulukuuta 2009) oli itävaltalainen taidemaalari ja kuvanveistäjä. Hän opiskeli Wienin taideakatemiassa ja oli edustettuna Venetsian biennaalissa vuonna 1964. Hänellä oli tšekkiläisiä sukujuuria.


title: Alfred Hrdlicka

text: Hrdlicka oli niin ikään lahjakas shakinpelaaja.


title: Polyidos

text: Polyidos () oli kreikkalaisessa mytologiassa korinttilainen tietäjä. Bellerofon kysyi häneltä neuvoa lähtiessään tappamaan Khimairaa, ja tämä neuvoi, kuinka hän löytäisi Pegasoksen.


title: Polyidos

text: Polyidos oli kuuluisan tietäjän Melampuksen sukukunnasta, Koiranoksen poika. Hänen kerrottiin rakentaneen puhdistaneen Megarassa Alkathooksen poikansa surmaamisesta, ja rakennuttaneen sinne pyhäkön Dionysokselle. Sen sisäänkäynnin luona olivat hänen tyttäriensä Manton ja Astykrateian haudat.


title: Polyidos

text:
Minoksen ja Pasifaen pojan Glaukoksen hävittyä nämä kysyivät neuvoa kureeteilta. Nämä neuvoivat, että mies, joka löytäisi samankaltaisuuden Minokselle syntyneen väriä vaihtavan vasikan kanssa, löytäisi myös pojan.
Polyidos vertasi kolme kertaa päivässä väriään valkoisesta punaiseen ja siitä edelleen mustaksi vaihtavaa vasikkaa mulperipuun hedelmään tai karhunvatukkaan, ja Minos lähetti hänet etsimään lasta.


title: Polyidos

text: Etsiessään poikaa Polyidos näki pöllöin ajavan mehiläisiä ulos viinikellarista Minoksen palatsissa. Viinikellarissa oli tynnyrillinen hunajaa, ja Glaukos kuolleena sen sisällä. Minos vaati Polyidosta herättämään poikansa takaisin henkiin, ja vaikka Polyidos vastusteli, Minoksella oli hyvät perusteet pitäytyä vaatimuksessaan; oraakkeli oli kertonut näkijän palauttavan lapsen eloon. Niin Minos telkesi Polyidoksen pojan ruumiin kanssa samaan tilaan. Kun paikalle ilmestyi käärme, Polyidos tappoi sen kivellä. Pian kuitenkin sitä etsimään saapui toinen käärme, ja nähtyään kumppaninsa kuolleena, se lähti ja palasi mukanaan yrtti, jolla se herätti ensimmäisen käärmeen takaisin eloon. Seuraten tätä esimerkkiä, Polyidos käytti samaa yrttiä herättääkseen myös Glaukoksen kuolleista.


title: Polyidos

text: Minos kieltäytyi päästämästä Polyidosta lähtemään Kreetalta, ennen kuin hän olisi opettanut Glaukokselle selvinnäkemisen taidon. Polyidos teki näin, mutta viime hetkellä ennen lähtöään hän pyysi Glaukosta sylkäisemään suuhunsa. Tämän teki ja samalla unohti kaiken oppimansa.


title: Suurten lukujen nimet

text: Suurten lukujen nimet ovat luonnollisen kielen numeraaleja, jotka tarkoittavat tiettyjä yksittäisiä suuria luonnollisia lukuja. Omia nimiä on annettu länsimaisen perinteen mukaan yleensä vain luvuille, joiden kymmenkantainen logaritmi (ykkösen jäljessä oleva nollien lukumäärä) on jaollinen joko kolmella tai kuudella – sitä vastoin esimerkiksi kiinalaisessa kulttuurissa tuhansien sijaan lukusanoja on kehitetty kymmenen tuhannen potensseille. Muut luvut voidaan luonnollisessa kielessä esittää eri nimettyjen lukujen yhdistelminä (tulojen summana).


title: Suurten lukujen nimet

text: Luvun "miljoona" (tuhat tuhatta eli 1 000 000) nimi on perua italian sanasta "milione", joka merkitsee oikeastaan ’suurta tuhatta’ (< "mille" ’tuhat’, "-one" suurentava eli augmentatiivinen suffiksi). Sana tunnetaan englannissa 1300-luvulta ja ranskassa 1200-luvulta. Suomen kielessä "miljoona" on esiintynyt vuonna 1749.


title: Suurten lukujen nimet

text: Miljoonaa suurempien lukujen nimet biljoona, triljoona ja niin edelleen ovat peräisin 1400-luvulta. Ne johdettiin vaihtamalla "miljoonan" alkuosa latinalaisperäiseksi etuliitteeksi "bi", "tri", "quadr" ja niin edelleen siten, että etuliite ilmaisee, mihin potenssiin miljoona korotetaan. Nimien muoto vaihtelee eri kielissä; esimerkiksi suomessa loppuosa "-illion" on muuttunut muotoon "-iljoona". Kymmenen potenssi ja samalla nollien lukumäärä saadaan kertomalla eksponenttina oleva luku 6:lla. Tuhannelle miljoonalle käytetään erityistä nimeä "miljardi".


title: Suurten lukujen nimet

text: Täten on esimerkiksi:


title: Suurten lukujen nimet

text: Tässä muodossa nimistö on yhä käytössä useissa maissa, muun muassa Suomessa. Joskus on ehdotettu "miljardin" kanssa analogisia välilukusanoja "biljardi" (= tuhat biljoonaa), "triljardi" (= tuhat triljoonaa) ja niin edelleen; tällaiset sanat eivät ole kuitenkaan normien mukaisia eivätkä yleisesti käytössä. Luvulle 10 (100 nollaa) on myöhemmin annettu tästä järjestelmästä täysin poikkeava nimi "googol" ja luvulle 10 nimi googolplex, joita ei myöskään yleisesti käytetä.


title: Suurten lukujen nimet

text: Monissa maissa on myöhemmin tullut käyttöön toinen järjestelmä, jossa jokainen "-illion"-loppuinen lukusana tarkoittaakin edellistä tuhatkertaisena, esimerkiksi "biljoona" on ”tuhat miljoonaa”, "triljoona" ”tuhat biljoonaa” ja niin edelleen. Käytössä on siis kaksi toisistaan poikkeavaa järjestelmää, joille on annettu nimet pitkä ja lyhyt asteikko (ranskaksi "échelle longue" ja "échelle courte", englanniksi "long scale" ja "short scale"). Molemmat järjestelmät ovat eri maissa olleet käytössä jo vuosisatoja, mutta näitä termejä käytti ensimmäisenä ranskalainen matemaatikko Geneviève Guitel vuonna 1975.


title: Suurten lukujen nimet

text: Ero järjestelmien välillä kasvaa sitä suuremmaksi, mitä suuremmista luvuista on kysymys.


title: Suurten lukujen nimet

text: Suomessa on käytössä pitkä asteikko. Suurimman osan 1800- ja 1900-luvuista Isossa-Britanniassa käytettiin pitkää, Yhdysvalloissa lyhyttä asteikkoa, minkä vuoksi englannin kielessä on käytetty myös nimityksiä ”brittiläinen” ja ”amerikkalainen” käytäntö ("British usage" ja "American usage"). Nykyisin kuitenkin myös Isossa-Britanniassa käytetään lyhyttä asteikkoa virallisissa yhteyksissä.


title: Suurten lukujen nimet

text: Useimmissa maissa ja kielissä käytetään pitkää asteikkoa. Seuraavassa maitten ja lukusanojen 10 ja 10 vastineet eri maiden kielissä:


title: Suurten lukujen nimet

text: Useimmat englanninkieliset maat käyttävät lyhyttä asteikkoa:


title: Suurten lukujen nimet

text: Joissakin maissa käytetään lyhyttä asteikkoa harvoin esiintyville suurille luvuille kuten 10, mutta miljardi-sanan vastine on käytössä luvulle 10. Näin on laita seuraavissa maissa:


title: Suurten lukujen nimet

text: Huomattakoon lisäksi, että esimerkiksi Kanadassa sanat billion ja trillion kirjoitetaan täsmälleen samoin sekä englanniksi että ranskaksi, mutta niillä on eri merkitys, kuten edellä on todettu.


title: Suurten lukujen nimet

text: Kreikassa käytetään sanaa "εκατομμύριο" (’sata myriadia’ eli ’sata kymmentätuhatta’) luvulle 10, mutta suuremmille luvuille termejä "di-satamyriadi" (δισεκατομμύριο) = 10, "tri-satamyriadi" (τρισεκατομμύριο) = 10, "tetra-satamyriadi" (τετράκις εκατομμύριο) = 10 ja niin edelleen.


title: Suurten lukujen nimet

text: Kiinassa, Intiassa, Japanissa ja Koreassa on käytössä omat, länsimaisesta poikkeavat nimistöt suurille luvuille. Kiinassa lukusanojen merkitykset ovat vaihdelleet, mutta nykyisin yleisessä järjestelmässä peräkkäisten nimettyjen lukujen suhde on 10 000 = 10. Tällöin esimerkiksi 10 = 万 (wàn), 10 = 亿 (yì), ja 10 = 兆 (zhào).


title: Suurten lukujen nimet

text: Intialaisessa asteikossa, jota käytetään myös Pakistanissa, Bangladeshissa, Nepalissa ja Myanmarissa, tuhannen jälkeen peräkkäisten nimettyjen lukujen suhde on 100. Tavallisessa englanninkielisessä tekstissä, esimerkiksi sanomalehdissä, käytetään sanoja "hundred" (100) ja "thousand" (1000), mutta näitä suuremmat luvut ilmaistaan sanoilla "lakh" (100 000 = 10) ja "crore" (10 000 000 = 10) sekä näiden monikertoina.


title: Suurten lukujen nimet

text: Kahden erilaisen järjestelmän olemassaolo voi varsinkin kansainvälisissä yhteyksissä aiheuttaa sekaannusta ja usein myös suoranaisia käännösvirheitä. Sen välttämiseksi voidaan menetellä seuraavasti:


title: Amsterdam-Noord

text: Amsterdam-Noord () on Amsterdamin kaupunginosa. Amsterdam-Noordin alue kattaa IJ-joen pohjoispuolelle jäävän Amsterdamin. Alueella asuu hieman yli 88 000 ihmistä ja sen pinta-ala on 63,76 km².


title: Mies ja elokuvakamera

text: Mies ja elokuvakamera (Человек с киноаппаратом, "Tšelovek s kinoapparatom") on Dziga Vertovin ohjaama ja käsikirjoittama neuvostoliittolainen kokeellinen dokumenttielokuva, joka valmistui vuonna 1929. Vertovin veli Mihail Kaufman toimi kuvaajana. Dziga Vertov kuului todellisuuteen vannovien elokuvantekijöiden kinokkien ryhmään ja halusi näyttää elokuvissaan elämää sen todellisessa muodossa.


title: Mies ja elokuvakamera

text: "Mies ja elokuvakamera" on paitsi kuvaus suurkaupungin elämästä, myös elokuva elokuvan teosta. Vertov esittelee dokumentissa useita elokuvan tehokeinoja, muun muassa nopeutuksia, rinnakkaisleikkauksia, trikkikohtauksia sekä päällekkäis- ja pysäytyskuvia. Toisinaan kamera kuvaa elokuvalaboratorion leikkauspöytää ja elokuvateatteria, kunnes kameramies jatkaa taas matkaansa.


title: Mies ja elokuvakamera

text: Elokuvassa ei ole käsikirjoitusta eikä välitekstejä. Odessaa esitellessään elokuva vertautuu Walter Ruttmanin elokuvaan "Berliini: suurkaupungin sinfonia". Koneromantiikan ajan hengessä Vertov ihailee lentokoneita, raitiovaunuja ja tehtaiden koneita. Nopeiden leikkausten esikuvana ovat Sergei Eisensteinin montaasiteoriat, kuvauksen taas Aleksandr Rodtšenkon konstruktivismi ja valokuvat.


title: Mies ja elokuvakamera

text: Elokuvan alussa kameramies kuvaa suurta elokuvateatteria, jossa valmistellaan illan esitystä. Yleisö saapuu sisään projektorinhoitajan vielä viimeistellessä projektoria esityskuntoon. Lopulta valkokankaalle heijastuu kuva aamuisesta kaupungista, jonka kaduilla kävelee vain muutama ihminen. Vähitellen ihmiset heräilevät, pukevat vaatteet ylleen, ja suurkaupungin päivä alkaa. Kameramiestä tulee noutamaan autonkuljettaja ja kuvaajan urakka tallentaa päivä filmille alkaa.


title: Mies ja elokuvakamera

text: Elokuvakamera kiertää ympäri kaupunkia kauneussalongeista tehtaisiin ja uimarannoilta kaivoksiin. Filmille tallentuvat myös häät, synnytys ja hautajaiset.


title: Mies ja elokuvakamera

text: Vuonna 2018 BBC:n kansainvälinen asiantuntijaraati äänesti sen kaikkien aikojen sadan parhaan ei-englanninkielisen elokuvan joukkoon.


title: Sandra Magnus

text: Sandra Hall Magnus (s. 30. lokakuuta 1964) on yhdysvaltalainen insinööri ja astronautti. Hänet valittiin NASA:n astronautiksi huhtikuussa 1996. Hänen ensimmäinen lentonsa avaruuteen oli avaruussukkula "Atlantiksen" STS-112-lento lokakuussa 2002. Seuraavaksi hän lähti avaruuteen marraskuussa 2008 lennolla STS-126. Hän palasi Maahan lennolla STS-119 "Discovery" 28. maaliskuuta 2009 vietettyään 134 päivää kiertoradalla ISS-avaruusaseman Retkikunta 18:n miehistössä. Magnus osallistui 8. heinäkuussa 2011 laukaistulle viimeiselle avaruussukkulalennolle STS-135.


title: Sandra Magnus

text: Magnus on radioamatööri (kutsu KE5FYE).


title: Sandra Magnus

text: Magnus syntyi ja kasvoi Bellevillen kaupungissa, Illinoisissa. Hän valmistui Missourin yliopistosta Rollasta ja Georgian teknologian instituutista.


title: Ludwig-Maximilians-Universität München

text: Ludwig-Maximilians-Universität München on yliopisto joka sijaitsee Münchenissä Saksassa. Lähes 49 000 oppilaallaan se on Saksan suurin yliopisto. Yliopisto on perustettu jo 1472, mutta on ollut nykymuodossa- ja nimellään vuodesta 1826 lähtien. Yliopisto pärjäsi Saksan yliopistoista parhaiten kansainvälisessä yliopistojen välisessä tutkimuksessa vuonna 2006. Myös Shanghain vuoden 2012 yliopistovertailussa Münchenin yliopisto pärjäsi hyvin sijoittuen 60. sijalle maailmassa. Saksalaisista yliopistoista tätä korkeamman sijan tässä kansainvälisten huippuyliopistojen vertailussa sai ainoastaan Münchenin teknillinen yliopisto (sija 53).


title: Ludwig-Maximilians-Universität München

text: Rehtorina on vuodesta 2002 toiminut Bernd Huber kansantieteellisestä tiedekunnasta.


title: José Pablo Moncayo

text: José Pablo Moncayo (29. kesäkuuta 1912 – 16. kesäkuuta 1958) oli meksikolainen säveltäjä.


title: José Pablo Moncayo

text: Moncayo syntyi Guadalajarassa, Jaliscossa. Hän opiskeli Méxicon konservatoriossa ja sai vuonna 1942 opetusta Aaron Coplandilta. Sävellystyönsä ohessa hän toimi Kansallisen sinfoniaorkesterin lyömäsoittajana ja vuosina 1949–1954 kapellimestarina.


title: José Pablo Moncayo

text: Moncayo kuului säveltäjänä Meksikon niin kutsuttuun "neljän ryhmään", jonka muut jäsenet olivat Blas Galindo, Salvador Contreras ja Daniel Ayala. Viimeinen säveltäjä tästä "neljän ryhmästä" kuoli 19. huhtikuuta 1993; Moncayo itse kuoli aikaisemmin kuin muut, 45-vuotiaana Méxicossa.


title: José Pablo Moncayo

text: Moncayon tunnetuin teos on yhä orkesterisävellys "Huapango" (1941). Muun tuotannon joukkoon lukeutuu ooppera "La mulata de Córdoba" (1948).


title: Eino Noponen

text: Eino Kalervo Noponen (3. toukokuuta 1893 Rantasalmi – 6. lokakuuta 1964 Helsinki) oli suomalainen näyttelijä.


title: Eino Noponen

text: Eino Noposen ura alkoi Turun Työväen Teatterissa 1920-luvun alussa. Noponen esiintyi vuonna 1924 ensimmäisen kerran elokuvassa, avustajana filmissä Kihlauskylpylä, mikä oli myös Uuno Laakson, Litja Ilmarin, Salli Karunan ja Hemmo Airamon ensimmäinen elokuva. Kuitenkaan muita elokuvarooleja ei vielä tullut.


title: Eino Noponen

text: Noponen siirtyi 1920-luvun lopulla Helsingin Työväen Teatterin vakituiseksi näyttelijäksi. Elokuvaroolit alkoivat yleistyä 1950-luvun tuntumassa. Hän teki viimeisen elokuvaroolinsa 1961 ja kuoli kolme vuotta myöhemmin, vuonna 1964 71 vuoden iässä. Noponen tunnetaan parhaiten vanha-Kallena elokuvassa Niskavuoren Aarne (1954).


title: Daniellin pari

text: Daniellin pari on galvaaninen kenno, jonka elektrodeista toinen on sinkkiä ja toinen kuparia. Sinkkielektrodi on sinkkisulfaatin (ZnSO) ja kuparielektrodi kuparisulfaatin (CuSO) vesiliuoksessa. Vähemmän jalona sinkkielektrodi hapettuu eli luovuttaa elektroneja – se on siis negatiivinen elektrodi eli anodi. Vastaavasti kuparielektrodi pelkistyy eli on katodi. Daniellin pari voidaan kuvata kennokaaviolla:


title: Daniellin pari

text: Katodireaktio:


title: Daniellin pari

text: Anodireaktio:


title: Daniellin pari

text: Kennoreaktio:


title: Daniellin pari

text: Daniellin parin teoreettinen jännite on 1,1 V.


title: Daniellin pari

text: John Frederic Daniell kehitti Daniellin parin 1820-luvulla. Se säilytti varauksen pidempään kuin Alessandro Voltan Voltan patsas. Daniellin parin alkuperäinen rakenne muodostui kahdesta sisäkkäisestä astiasta, joista sisempi oli puoliläpäisevä. Puoliläpäisevässä astiassa oli kuparitikku ja kuparisulfaattiliuosta. Ulompi astia ja oli sinkkiä ja se sisälsi puoliläpäisevän astian lisäksi sinkkisulfaattiliuosta. 1871 ranskalainen Callaud kehitti uuden rakenteen Daniellin parille. Se syrjäytti pian vanhan rakenteen. Callaudin kennossa sinkki- ja kuparisulfaatin vesiliuokset olivat yhdessä astiassa päällekkäin kahtena faasina. Sinkkisulfaattiliuos oli vähemmän tiheänä kuparisulfaattiliuoksen päällä. Elektrodit olivat upotettuina omiin sulfaatteihinsa – kuparielektrodi pohjalla. Daniellin parin faasit sekoittuivat herkästi esimerkiksi ravistuksesta – siksi sitä käytettiin lähinnä paikallaan olevissa laitteissa, kuten lennättimissä, puhelimissa ja ovikelloissa.


title: Elias James Corey

text: Elias James Corey (s. 12. heinäkuuta 1928) on yhdysvaltalainen tieteilijä, jolle myönnettiin vuonna 1990 Nobelin kemianpalkinto ansioista orgaanisen synteesin teorian ja metodologian kehittämisessä. Hänet on niin ikään palkittu Japani-palkinnolla vuonna 1989.


title: Elias James Corey

text: Corey syntyi Massachusettsissa libanonilaisille maahanmuuttajavanhemmille. Hänen alkuperäinen nimensä oli William; äiti antoi pojalle uuden nimen kunnioittaakseen isää, joka oli kuollut pojan ollessa vasta puolitoistavuotias. Hän valmistui Massachusetts Institute of Technologystä ja liittyi Illinois'n yliopiston (Urbana-Champaign) henkilökuntaan.


title: Elias James Corey

text: Vuonna 1957 Corey alkoi kehittää kemiallista synteesiä menetelmäksi, jota kutsuttiin myöhemmin retrosyteemiksi. Siihen asti synteesiä oli tehty aloittamalla tutuista yhdisteistä ja kokoamalla niitä monimutkaisemmiksi yhdisteiksi. Corey aloitti monimutkaisesta yhdisteestä jonka hän halusi syntetisoida ja tarkasteli teoreettisesti sen rakennusosia pilkkoen sen pienemmiksi palasiksi kunnes pääsi palasiin joita voitiin toteuttaa. Core ja hänen ryhmänsä valmistivat synteettisesti yli sataa luonnossa tavattua ainetta, kuten neidonhiuspuussa olevaa yhdistettä, jota on käytetty kiinalaisessa lääketieteessä.


title: Elias James Corey

text: Corey siirtyi vuonna 1959 Harvardin yliopistoon, jossa hän nykyisin on orgaanisen kemian emeritusprofessorina. Hänet valittiin Kansalliseen tiedeakatemiaan vuonna 1966; hänelle on lisäksi myönnetty Royal Societyn ulkomaalaisjäsenyys, Wolfin palkinto 1986, National Medal of Science 1988 ja Priestley-mitali 2004.


title: Frasses

text: Frasses on ruotsalainen pikaruokalaketju. Ensimmäinen Frasses-ravintola avattiin Luulajaan vuonna 1975. Ketjun tuotteisiin kuuluvat muun muassa hampurilaiset, ranskalaiset perunat ja kananuggetit.


title: Frasses

text: Ketjun ravintoloita on Luulajan lisäksi eri puolilla Ruotsia, muun muassa Haaparannassa, Uumajassa ja Kiirunassa.


title: To the 5 Boroughs

text: To the 5 Boroughs on Beastie Boysin kuudes studioalbumi, joka julkaistiin 14. kesäkuuta 2004 maailmanlaajuisesti ja vuorokauden päästä Yhdysvalloissa. Albumi debytoi sijalla #1 "Billboard 200" -albumilistalla ja sitä myytiin 360 000 kappaletta ensimmäisellä viikollaan.


title: To the 5 Boroughs

text: (Australian 2-CD-versio)Albumi


title: To the 5 Boroughs

text: Singlet


title: Al Cervi

text: Alfred Nicholas ”Al” Cervi (12. helmikuuta 1917 – 9. marraskuuta 2009) oli yhdysvaltalainen koripalloilija ja koripallovalmentaja. Hän pelasi National Basketball Leaguessa ja 1940-luvun lopulta lähtien NBA:ssa.


title: Al Cervi

text: Cervi syntyi Buffalossa, New Yorkissa. Hän pelasi muun muassa Rochester Royals -joukkueessa ja toimi 1950-luvulla Syracuse Nationalsin (1949–1957) ja Philadelphia Warriorsin (1958–1959) päävalmentajana.


title: Al Cervi

text: Cervi sai vuonna 1985 paikan Basketball Hall of Famessa.


title: Teukros

text: Teukros (, ) viittaan kreikkalaisessa mytologiassa kahteen hahmoon:


title: Kozáni

text: Kozáni () on Kreikan kaupunki ja samanniminen kunta (Δήμος Κοζάνης, "Dímos Kozánis"), joka sijaitsee Kozánin alueyksikössä Länsi-Makedonian alueella. Kaupunki on Länsi-Makedonian pääkaupunki sekä alueyksikkönsä hallinnollinen keskus. Koko kunnan pinta-ala on 1 072,3 neliökilometriä ja väkiluku 71 388. Varsinaisen Kozánin kaupungin väkiluku on 41 066 (vuonna 2011).